Beboernes indflydelse & pligt på Birkemosegård i Næstved\nBørnene/de unge er, i den udstrækning de er i stand til at forstå det, med til at drøfte behandlingsplanen.\nDer afholdes børnemøder hvor børnene/de unge kommer med forslag og ideer eller fremligger ting de ikke er enige i eller måske direkte utilfredse med, så bliver det talt igennem med de voksne. Opholdsstedet udbetaler lomme-/tøjpenge efter gældende takster, hver den 1. i måneden. De har hver en lille skuffe på kontoret, hvor pengene ligger, dvs. at vi til dels er ”bank” for dem. Vedr. lommepengene vil nogen gerne spare op til større ting, mens andre bare vil bruge dem alle til slik mv., det bestemmer de selv, men vi er ”behjælpelige” med at få dem til at strække hele måneden.\nStår vi for at skulle på ferie, har vi en ”tvungen” opsparing af lommepenge, ellers var der nogen der ikke havde nogen at tage med. I forbindelse med fritidsaktiviteter får børnene/de unge selv lov til at bestemme hvad de vil gå til, inden for rimelighedens grænser, opholdsstedet har dog den holdning at er man begyndt på en aktivitet, så gennemføre man den.\nBørnene/de unge er altid selv med ude og købe det tøj de mangler, de er selv med til at vælge hvad det skal være. Et noget stramt tøjbudget begrænser dog køb af ”mærketøj”, hvilket ikke er det store problem for børnene, men godt kan være det for de unge.\nBørnene og de unge er meget velkommen til at komme med ønsker til madplanen og vores "mad-mor" syntes det er hyggeligt, når der lægger et lille brev til hende med ønsker til aftensmad eller en bestemt kage. Når de unge får en vis alder får de en fast maddag om ugen hvor de sammen med sin primapædagog bestemmer menuen, handler ind her til og tilbereder maden.\nDe faste gøremål/pligter børnene har er oprydning på deres værelser, smøre deres egen madpakke, dække bord, bære ud efter måltiderne, vaske/rengøre eget fodtøj, bære eget vasketøj over i vaskehuset og den slags ting. Når vi i samråd med et barn eller en ung vurderer, at de er modne nok til det, så skal de selv være med til at vaske deres tøj, hænge det op, lægge det sammen og på plads når det er tørt. Vi hjælper naturligvis med støtte og vejledning så længe der er behov for det.


Amazon fortsætter udviklingen af droner til levering af pakker til kunder, og virksomheden forsøger at presse de amerikanske myndigheder til et højere niveau af frihed til test af prototyper.\nAmazon forsøger at presse de amerikanske myndigheder til en lempelse af de regler, der hindrer kommerciel brug af droner. Fold sammen\nFoto: AMAZON / HANDOUT\nFredag d. 11. juli 2014, kl. 10.48\nAmazon har desuden foretaget en forespørgsel til luftfartsmyndighederne om en lempelse af de regler, der hindrer kommerciel brug af droner. Det sker efter, at myndighederne netop er påbegyndt en proces, der skal lempe de skrappe regler for kommerciel brug af droner. Det skriver Financial Times.\nEn række andre virksomheder har også efterspurgt lempelser af reglerne, der hindrer brug af ubemandede fly. Det drejer sig blandt andet om virksomheder, der beskæftiger sig med videoproduktion, inspektion af højspændingsledninger og landbrug.\nUdviklingen af projektet, som virksomheden kalder "Amazon Prime Air", der skal kunne levere pakker på op til 2 kg. og flyve med 80 km. i timen, har mødt modstand fra myndighederne. De amerikanske luftfartsmyndigheder offentliggjorde tidligere et notat, hvor det specifikt fremgik at levering af pakker for et gebyr eller gratis levering i forbindelse med køb, ikke vil være tilladt, da det er underlagt lovgivning, der begrænser kommerciel brug af droner.\nAmazon er dog optimistiske omkring fremtidsudsigterne og meddeler, at de vil være klar til at starte operationerne, så snart at de nødvendige regler er på plads.\nAmazon lancerer shopping på Twitter


Knaldgodt kursus – august 2021 – Facebook | Liselotteellegaard.dk\nVed Liselotte Ellegaard: Egen business siden 2010 • Uddannelsesleder • Certificeret international business-coach • Markedsføringsmentor\nchallenge kursus 0 kr.\nFra d. 18. august til d. 25. august\nLav et knaldgodt\nDU FÅR Powerful undervisning\nVia workbooks, skabeloner, Lives i medlemsgruppe og masterclasses, så du kan pakke din viden og passion til et online produkt, der sælger igen og igen. Plus feedback og fællesskab med de andre skønne deltagere.\nJa, tak tilmeld mig, jeg er klar til at lære\nDu bliver samtidig tilmeldt nyhedsbrev med værdifulde business-tips, webinarer, masterclasses og andre lækre tilbud. NUL spam. Du kan til enhver tid afmelde dig igen.\nDrømmer du om at lave et online produkt, som sælger igen og igen?\nMen ved ikke hvordan? Eller har brug for at blive holdt til ilden?\nSå er 6-dages challenge kurset en fantastisk mulighed!\nFor dig der er rådgiver, coach, psykolog, vidensformidler, scene speaker, mentor, underviser, læge, nøglemedarbejder, kreativ vejleder, terapeut, fysisk træner, behandler, yoga- eller meditations-lærer eller lignende.\n– At skabe passiv indtægt\n– At lave en kundemagnet, der får mange flere tilmeldinger på din nyhedsbrevsliste hurtigt\n– At lave en bonus til dine kunder, der virkeligt rykker. For eksempel hvis du vil sælge via webinar eller masterclass\n– At sælge værdi og ikke tid\n– At gøre det nemt for nye kunder af købe af dig\n– At formidle læring eller vejledning til dine kunder, studerende eller dine ansatte, så du er fri for at sige de samme ting igen og igen\nVi starter onsdag d. 18. august og slutter onsdag d. 25. august\nDet får du på de 6 hverdage, challenge kurset varer:\nPak dine drømme, din viden og dine indre gaver, og få dem til at møde dine økonomiske mål.\nLær om forskellige produkttyper, så du kan få størst mulig succes og glæde ved dit eget online kursus.\nFind den magiske ide, du vil gå med, vælg din produkttype og afklar, hvem du vil have til at købe dit kursus.\nFå svar på dine spørgsmål og feedback af Liselotte.\nLav et produkt: Strukturer dit indhold i meningsfulde steps for din målgruppe.\nBeskriv dit kursus, så din ideelle kunde får lyst til at købe det.\nLær hvordan du kan markedsføre dit produkt og lave en salgsfunnel, der virker.\nLær salgspsykologi og hvordan du sælger med en god følelse i maven.\nSæt din pris på dit online-kursus og få det med salg og penge renset for unødvendigt ubehag.\nLær hvilke systemer du med fordel kan bruge til at sælge dit produkt, og hvordan din kunde kan betale og hente dit materiale.\nKom ud af komfortzonen og ryk mod dine mål, mens du følges med andre.\nWORKBOOKS OG OPGAVER\nDu får masterclasses, Lives, workbooks, skabeloner og målrettede opgaver og øvelser, som leder dig til dit mål.\nEfter 6 dage kan du have dit produkt færdigudviklet, eller du kan vælge at udvikle de sidste detaljer, når challenge kurset er slut.\nGå vejen sammen med andre og glæd dig over den boblende energi og fællesskabsfølelse, du får ved at følges med skønne deltagere, der har samme mål som dig.\nDu er medlem af en eksklusiv og privat Facebookgruppe, hvor Liselotte er på hver dag i alle hverdagene, så du kan få svar på spørgsmål.\nDu kan også med kæmpe fordel netværke, masterminde og sparre med de andre dygtige deltagere i dit nye netværk.\nDu bliver samtidig tilmeldt nyhedsbrev med værdifulde business-tips, webinarer, masterclasses og andre lækre tilbud.\nNUL spam. Du kan til enhver tid afmelde dig igen.\n© liselotteellegaard.dk 2021 – CVR: 33926472 – 8229 Brabrand Gartnerivej 1 A, st. Cookie- og privatlivspolitik\nDu bliver samtidig tilmeldt muligheden for flere lignende business-tips, biz-webinarer og andre lækre tilbud.


Stegeben opskrift - Sådan laver du de bedste stegeben i gryde\nStegeben er ikke en ret, du laver på nul komma fem, men for pokker da, hvor smager det godt. Stegeben skal stege (simre) så længe, at kødet er så mørt, at det næsten selv falder af benene. Stegeben skal helst være godt polstrede af kød, det giver den bedste smag.\nJeg køber altid stegeben hos slagteren – aldrig i supermarkedet. For dem du køber i supermarkedet, ja, de lever op til navnet – i hvert fald den sidste del af navnet – B E N. Når jeg køber stegeben hos slagteren, beder jeg altid om GODE stegeben. Nogle der er så gode, at slagteren selv gider spise dem.\nOpskrift på stegeben i gryde\nStegeben kan laves på grillen (som revelsben), i ovnen eller i gryde. Jeg kan bedst lide dem, når de bliver lavet i gryde. Jeg synes, det giver det mest saftige resultat.\n2 kg kødfulde stegeben\n30 g stegemargarine eller smør\n½ l valgfri bouillon – jeg bruger oksebouillon\nTag den store gryde frem, og brun smørret eller margarinen i den. Brun herefter stegebenene på alle sider – evt. ad flere gange. Drys salt og peber over.\nKom laurbærblade(t) i gryden, og drys melet over, og vend stegebenene rundt i det, til al melet er opsuget.\nTilsæt bouillon, dæmp varmen, læg låg på, og lad det simre i 1-1½ time, til kødet er så mørt, at det næsten falder fra benene.\nTag stegebenene op, og hold dem varme. Fjern laurbærblade(t), og skum sovsen for fedt om nødvendigt. Smag til med salt og peber.\nDet smager skønt med en god kartoffelmos og en lækker salat – for eksempel en melonsalat – eller coleslaw til, eller de kan serveres med kold kartoffelsalat.\nTip: Har du ofte svært ved at få din sovs til at smage af noget – det kan især være et problem, hvis du ikke har en god fond eller sky at lave den på – så smag til med både det salte, det søde og det sure. Den nemmeste måde at gøre det på er at tilsætte salt som vanligt og smage til med eddikelagen fra de syltede agurker, asier eller lignende. Den er både sur og sød, da den består af eddike og sukker. Der skal ikke så meget til bare en enkelt skefuld eller ca. deromkring, men det gør underværker.\nSom tidligere nævnt kan du også stege stegeben i ovnen. Det gør du ved at komme dem i en bradepande og brune dem i ovnen ved 250° C i ca. 20 minutter. Hæld fedtet fra bradepanden, kom ½ l kogende bouillon i bradepanden og et par laurbærblade og lidt salt og peber, læg stanniol over, og steg videre i ca. 25-30 minutter. Tjek undervejs for væde, og tilsæt eventuelt lidt vand om nødvendigt.\nSluk for ovnen. Si væden. Sæt stegebenene tilbage i den slukkede ovn, så de holdes varme, og lav en brun sovs af væden.


Sådan skal Danmark tiltrække de store datacentre - Computerworld\n(Foto: Jason Madara Photography 2010 / Jason Madara)\n30. maj 2012 kl. 14.30\nPå trods af udbygning: Dit datacenter er for klejnt\nHer kan du spare masser af penge på dit datacenter\nDansk Industri (DI) har allerede en handlingsplan, der skal tiltrække datacentre til Danmark, klar i sit teknologiske ide-katalog.\nHer kan man blandt andet læse, at væksten inden for cloud computing skaber et behov for at bygge datacentre, og at Danmark skal tiltrække centrene for at sikre vækst og vidensarbejdspladser.\n"For at tiltrække de enorme investeringer kræver det konkurrencedygtige energipriser, tilstrækkelig med it-kandidater og gode bredbåndsforbindelser. Det smukke er, at et datacenter ikke behøver at ligge tæt på en motorvej og derfor kan anlægges der, hvor der ikke er så mange andre arbejdspladser," siger Christian Hannibal, politisk konsulent i DI til Politiken.\nDatacenter på flyveplads\nOg en kommune melder sig allerede nu på banen, og de modtager det oplæg med kyshånd.\n"At få etableret serverparker i Danmark er en super idé. På den måde kan vi kombinere øget it-kapacitet, økonomisk aktivitet og arbejdspladser i lokalsamfundene og skabe rammerne for virksomheder, der er baseret på vedvarende energi og grøn el," lyder det fra Heidi Storck, byrådsmedlem for Socialdemokraterne i Furesø Kommune.\nHun er dog ikke helt med på DI's tanker om at placere datacentrene i det, man ofte beskriver som Udkantsdanmark. De skal ifølge byrådsmedlemmet ligge tæt på København.\n"Hvorfor ikke lægge et sådan datacenter tæt på hovedstaden København, nærmere bestemt på den nedlagte Flyvestation Værløse 20 km fra Rådhuspladsen?," siger hun og sparker hermed gang i kampen om arbejdspladser.\nDI byder velkommen\nSelv om interessen ikke i denne omgang kommer fra en udkantskommune, byder DI den alligevel velkommen.\n"Det er kun godt, hvis der er lidt konkurrence mellem kommunerne," siger direktør for DI ITEK, Tom Togsverd, til Computerworld.\n"Der kan jo både være fordele og ulemper forbundet med den geografiske placering, men det skal virksomhederne som udgangspunkt selv finde ud af. Der er mange faktorer, der skal falde på plads, som grundpriser eller kvalificeret arbejdskraft," siger han.\nHan udtrykker dog stor glæde ved interessen fra Furesø Kommune.\n"Det vigtige er jo, at vi får arbejdspladserne og ikke mindst den ekspertise, der er forbundet med denne type industri," lyder det fra Tom Togsverd.\n"Den grundlæggende pointe er, at vi i Danmark skal være værtssted for datacentrene. Det datacenter, der skal bygges i Lund i Sverige, vil alene tiltrække mellem 50 og 100 topspecialister til Danmark. Var det bygget inden for landets grænser, ville tallet være endnu højere," mener Tom Togsverd.


Kim Kramaric – 7 business reviews on Trustpilot\nKim Kramarics profile\nSend private message to Kim Kramaric\nHurtig ekspedition og fremragende service\nHar efterhånden bestilt 4 LCD/glas, skruer, kamera til iPhone 4. Med en enkelt undtagelse, hvor en vare var i restordre, kommer stumperne i løbet af 1-2 dage.Da en enkelt LCD/skærm viste sig defekt, sendte jeg en mail kl. 11 den pågældende dag. Klokken 12 var der en returmail om, at en ny var på vej. Næste morgen kl 8 ringer postbudet på døren med den nye skærm. Der var også returæske med i pakken inkl. porto. Dét er service!\nBilligt og stabilt!\nStabil webhosting igennem mange år. Flere funktioner og mere plads uden at prisen stiger, gør one.com til en alle tiders udbyder. Trods vores nedennævnte problematik er overall tilfredsheden over 90%.Sidste stjerne trækkes, da det er umuligt at skifte ejer uden tidligere ejers fysiske underskrift. DK-Hostmaster har anerkendt ejerskiftet, men dét er ikke godtnok til one.com. Historien kort. Domænet ejes af en fritidsklub. Formanden skiftes ud pga. uenigheder. DK-Hostmaster underrettes og ny ejerinfo indsættes. Hos one.com skal et ejerskifte dokument underskrives af klubbens forhenværende formand, som ikke ønsker at hjælpe. Så nu er vi en catch 22. Det er fandme skidt service.\nKære Kim.Mange tak for din anmeldelse. Jeg er rigtig glad for at høre du er tilfreds med vores services og at vi kunne få fire stjerner selvom I er i dette dilemma. Såfremt jeres webhotel er registreret som forening hos os er det intet problem at skifte kontakt-person, det kræver blot en skriftlig anmodning med et stempel / på brevpapir fra foreningen. Desværre har vi juridisk set ikke mulighed for at skifte ejeren på et privat registreret webhotel, med mindre nuværende ejer skriver under. Du er meget velkommen til at sende mig en mail på service@one.com med domænet så vil jeg gøre alt hvad jeg kan for at hjælpe jer med at finde den bedste løsning på problemet.MVH Tim / One.com\nPænt og brugbart site. Nemt at finde sit center og se åbningstider, melde sig på hold osv.Et anke er, når man har tilmeldt sig nyhedsbrevet, og modtage en mail med links i. Disse links åbner telefonens browser, men fejler at gå direkte til den artikel man ønsker at læse. Dét trækker en stjerne fra. Fix dét, og så er der ikke noget at komme efter.\nBedste pris og hurtig levering for tredje gang. Så kommer man igen, når behovet for knapceller igen melder sig.\nAlle tiders site, hvor troværdighed understøttes af brugbare brugerinput, hvadenten det er positiv eller negativ kritik.\nHej Kim, Tak for din positive anmeldelse. Troværdighed er helt afgørende for os, så godt at høre at du fremhæver det. MvhJoakim DitlevTrustpilot\nBrugte forleden cykelgear.dk til køb af cykellås. Hurtig levering og laveste pris, samtidig med et godt omdømme her på sitet gør dem til et let valg. Et valg man tilmed ikke skuffes over.\nFinder altid svar!\nForetrækker det minimalistiske interface. Hvadenten jeg foretager en alm søgning, billedsøgning får man i løbet af kortest mulige tid et brugbart resultat.


Løkke vil gøre erhvervsuddannelserne til 2. rangs uddannelser\nForfatter Emne: Løkke vil gøre erhvervsuddannelserne til 2. rangs uddannelser (Læst 6708 gange)\n« Dato: April 06, 2016, 07:33:01 pm »\nFor at få adgang til gymnasiet eller HF skal unge som minimum have karakteren 4 i dansk og matematik fra folkeskolen, men man skal kun have 2 for at komme ind på en erhvervsuddannelse.\nDet betyder jo, at dem der ikke kan komme ind på gymnasiet eller HF, kan blive tvunget til at tage en erhvervsuddannelse i stedet - hvis Venstre får det gennemført.\nEr Løkke lidt snobbet, fordi han er student?\nSv: Løkke vil gøre erhvervsuddannelserne til 2. rangs uddannelser\n« Svar #1 Dato: April 06, 2016, 07:46:25 pm »\nDet ligger vist meget godt i forlængelse af højrefløjens generelle arrogance - så intet overraskende i dét.\n« Svar #2 Dato: April 06, 2016, 07:54:38 pm »\nSer det som helt ok - der er jo et enormt frafald på videregående uddannelser pga. for lave adgangskrav, så godt de blive hævet.\n« Svar #3 Dato: April 06, 2016, 07:57:12 pm »\nCitat fra: El_Nino efter April 06, 2016, 07:54:38 pm\nJeg tror nu ikke, der er frafald på grund af lave adgangskrav, men mere fordi de unge mennesker føler sig fremmedgjort på de kolde og kliniske uddannelser. Vi skal altså have meget mere fællesskab og gruppearbejde på universiteterne, og det ville være en stor fordel for os alle, for så ved de unge mennesker også, hvordan man arbejder sammen med andre, når de kommer ud i den anden ende og skal gøre en forskel i samfundet.\n« Svar #4 Dato: April 06, 2016, 08:34:19 pm »\nCitat fra: Tigermanden efter April 06, 2016, 07:57:12 pm\nGruppearbejde og rundbordssamtaler....\nSom i 70'erne..... nej tak.\nDen slags hippie, højskole, Amdi-agtige lort kan vi godt leve uden.\n« Svar #5 Dato: April 06, 2016, 08:42:43 pm »\nCitat fra: Landboen efter April 06, 2016, 08:34:19 pm\nHvor er du dog negativ - det er de unge menneskers fremtid det handler om!\n« Svar #6 Dato: April 06, 2016, 08:43:41 pm »\nCitat fra: Tigermanden efter April 06, 2016, 08:42:43 pm\n« Svar #7 Dato: April 06, 2016, 08:50:11 pm »\nCitat fra: Landboen efter April 06, 2016, 08:43:41 pm\nHer kan jeg slet ikke følge dig - at det er de unges fremtid, det handler om, er da netop en grund til ikke at være negativ.\n« Svar #8 Dato: April 06, 2016, 08:57:33 pm »\nFor os der allerede har taget en gymnasial uddannelse, er det bare en fordel, men jeg vil gerne se nogen tal for det, som du påstår.\nAltså at der sker frafald på grund af lave karakterer i folkeskolen,\nJeg har kigget på en stor undersøgelse fra 2009.\nDet ser ud til, at det er forældrenes uddannelsesmæssige baggrund, der bestemmer mest for, hvem der falder fra på det "gammeldags gymnasium" (hvor man i dag tager STX og HF), og hvor adgangskravene nu skal skærpes.\nDet eneste sted, hvor mange elever falder fra på grund af, at de har svært ved at klare det faglige er HTX (fra teknisk gymnasium), men der skal adgangskravene vist IKKE skærpes.\nDet hænger dårligt sammen med det som du anfører, men du kender måske andre undersøgelser?\n« Svar #9 Dato: April 06, 2016, 08:58:07 pm »\nCitat fra: Tigermanden efter April 06, 2016, 08:50:11 pm\nDu finder det negativt. Jeg mener noget andet. Amdi-metoder o.l. er ikke vejen frem.\n« Svar #10 Dato: April 06, 2016, 09:01:32 pm »\nDa det ser ud til, at det er forældrenes uddannelsesmæssige baggrund der betyder mest for, at elever dropper ud på det gammeldags gymnasium, skal man så kræve at forældrene har en videregående uddannelse for at komme ind?\n(Det er ca. hver femte elev der dropper ud af STX - og hver fjerde, der dropper ud af HF).\nTil marathon debatten\n« Svar #11 Dato: April 06, 2016, 09:04:24 pm »\nEfter min mening skal man hverken have en uddannelse som i 1970'erne - eller uddannelser med mere gammeldags metoder - man skal have en moderne uddannelse.\nMan skal både vise, at man kan arbejde alene, og at man kan samarbejde med andre om at lave opgaver - men først og fremmest, at man selv er i stand til at tage ansvaret for sin uddannelse (man skal være forberedt på en livslang læring som både foregår i fritiden og på arbejdet).\n« Senest Redigeret: April 06, 2016, 09:08:12 pm af Anklageren »\nSv: Så har jeg lige et tillægsspørgsmål\n« Svar #12 Dato: April 06, 2016, 09:06:41 pm »\nCitat fra: Anklageren efter April 06, 2016, 09:01:32 pm\nDe unge skal naturligvis have et fornuftigt grundlag for at komme videre. Det må gælde uanset hvilken uddannelse de vil ind på.\nCurlingynglet må tage sig sammen og få bedre karakterer.\n« Svar #13 Dato: April 06, 2016, 09:09:44 pm »\nCitat fra: Landboen efter April 06, 2016, 09:06:41 pm\nDet forstod du ikke rigtigt.\nDet er ikke karaktererne der bestemmer, hvem der dropper ud - men forældrenes uddannelsesmæssige baggrund.\nJeg synes i øvrigt, at Løkke stiller meget lave krav til de studerende, for det kræver ikke nogen særlig høj intelligens at tage en videregående uddannelse, og få rimelige karakterer.\nHjernen skal altså have nogen større udfordringer end at lære stoffet udenad.\n« Senest Redigeret: April 06, 2016, 09:28:50 pm af Anklageren »\n« Svar #14 Dato: April 06, 2016, 09:40:48 pm »\nMan kan gå ud på et stykke bart jord bevæbnet med en snor og en lille pind.\nSå kan man strække snoren ud, og tegne en ret linje med pinden på jorden.\nOpgaven er at oprejse den vinkelrette på linjen med to forskellige metoder uden at bruge andre remedier end pinden og snoren.\nDen slags kommer ikke som prøvespørgsmål, men det burde det måske gøre.


Søfartshistoriker: Sådan kan skibsbyggepladsen bevares | Svendborg | Fyens.dk\nFra Jacobsens Plads første epokesom skibebyggerplads. Skonnerten Neptun før stabelafløbning i 1920. Bemærk arbejdsskuret midt i billedet. Det er opført i 1850'erne - og står der endnu. Ill: Svendborg Museum-arkiv.\n- Det kræver, at man alene fokuserer på at bevare det nødvendige og undgår bemandingstunge løsninger, siger søfartshistoriker Morten Hahn-Pedersen til FAA.dk\nDet er muligt at redde Jacobsens Plads og at fastholde relationerne til skibsbyggeri på stedet. Det vurderer en af landets førende søfartshistorikere, Morten Hahn-Pedersen, som FAA.dk inviterede til et besøg på den omstridte plads i Troense.\nSom tidligere leder af de nu nedlagte søfartssamlinger i Troense og forfatter til en række artikler om Jacobsens Plads har Morten Hahn-Pedersen en særlig indsigt i skibsbyggepladsens historie og i dens bevaringsværdi:\n- Som skibsbyggeplads har Jacobsens Plads i Troense i mere end 150 år været et bindeled mellem land og sø. Pladsen er en af de sidste repræsentanter for de hundreder af små skibsbyggerier, som i 1700-, 1800- og begyndelsen af 1900-tallet lå langs de danske kyster. Anlægget fremstår i dag noget brøstfældigt, men den centrale bygning, planhuset, kan sammen med bedding , bolværk og broer reddes for et overkommeligt beløb, vurderer Morten Hahn-Pedersen.\n1848 - Lensbaroniet udlejer to strandlodder til etablering af skibsværft.\n1850 - Brødrene Møller søsætter den første nybygning, en skonnertbrig.\n1888 - Møller-familien stopper på pladsen, og Christian Møller bliver færgemand.\n1891 - Skibsbygger Zacharias Thorvald Jacobsen gen-starter skibsværftet.\n1920 - Skonnerten Neptun søsættes som Jacobsen-familiens sidste nybygning.\n1926 - Reparationsværftet udvides med en brændselsforretning.\n1940 - Zacharias Thorvald Jacobsens søn, Gunnar Jacobsen, lukker værftet.\n1974 - Skibsbygger Michael Kiersgaard etablerer Troense Træskibsværft.\n1979 - Værftet får skibsbygger Poul Hartvig Nielsen som medejer.\n1985 - Michael Kiersgaard træder ud af ejerskabet, og værftet flytter til Ærøskøbing.\n1999 - Fonden Jacobsens Plads overtager skibsbyggerpladsen.\n2017 - Fonden opgiver at etablere et maritimt projekt på pladsen.\n- Gjort med omtanke og et vågent øje for afledte driftsomkostninger, kan det lade sig gøre at skabe et bæredygtigt bevaringsprojekt, som kan blive til glæde for mange. Folk og både vil fortsat kunne findes på pladsen, der rigtigt tænkt også kan blive et åndehul for både lokale og turister og indgå i kultur- og naturvejledning omkring Troense og Svendborgsund, siger Morten Hahn-Pedersen.\n- Simple løsninger\n- Et projekt kræver, at man alene fokuserer på at bevare det nødvendige og undgår bemandingstunge løsninger. Enhver fond kigger ligeså meget på bæredygtig drift som på anlægsøkonomi. Minimalt anlæg og bemanding, simple løsninger, frivillighed og eventuelt en driftsfond er det grundlag, der kan redde en perle som Jacobsens Plads, fastslår Morten Hahn-Pedersen.\n10. marts 2017 11:16


Angelik - Angelica sylvestris - Felthåndbogen\nAngelica sylvestris (læst 12400 gange)\nKendetegn: Mange kalder den Skov-Angelik, men vi har kun denne ene Angelik i Danmark.\nPlanten er indtil 2 meter høj. Stænglen er hul og glat, dog lidt dunet foroven, blådugget og ofte kraftigt purpurfarvet.\nBladene er glatte, 2-3 gange fjersnitdelte, med skævt ægformede skarpt takkede afsnit. Med kraftigt oppustede bladskeder. De nedre stængelblade har rendeformet stilk.\nBlomsterstanden er en dobbeltskærm med tydeligt hvælvede småskærme (men ikke stærkt hvælvede, kugleformede som hos Strand-Kvan). Storsvøb fraværende eller evt. tidligt visnende, småsvøb med dunede linjeformede blade af længde med blomsterstilkene. Blomsterne er hvide til lyserøde og regelmæssigt radiærsymmetriske.\nFrugten er 4-5 mm lang, vinget, ægformet og stærkt sammentrykt. Med krydret til ubehagelig lugt ved knusning.\nForveksling: Den ligner Strand-Kvan en hel del, men denne har grønne blomster og stærkt hvælvede, næsten kugleformede småskærme og trinde, nedre bladstilke (rendede hos Angelik).\nKan meget overfladisk forveksles med arter af Bjørneklo (Heracleum), men disse har tydeligt hårede stængler.\nI felthåndbogen kan du læse mere om: Strand-Kvan, Kæmpe-Bjørneklo\nBiologi: Flerårig urt. Vindslyngspredning.\nLevested: Fugtig skov og krat, enge, moser og rørsump.\nUdbredelse: Almindelig på egnede voksesteder i det meste af landet.\nLog på for at se et kort over Naturbasens observationer af Angelik.\nHvornår ses den? Blomstrer juli-september. Uden for blomstringssæsonen må den kendes fra Strand-Kvan på de rendede, nedre bladstilke.\nDenne beskrivelse er skrevet/redigeret af en til flere personer baseret på en 1. udgave skrevet af Poul Evald Hansen d. 14-10-2006. Beskrivelsen er senest redigeret af Poul Evald Hansen d. 23-05-2018.\nBeskrivelserne bygger især på Nordiske Skærmplanter af Niels Faurholdt og Jens Christian Schou - udgivet af Dansk Botanisk Forening 2004 på eget forlag. Desuden Den Ny Nordiske Flora og Danmarks Vilde Planter.


VEJLEDNING · Bikubenfonden\nOversigt over kladder/ansøgninger\nFor at få adgang til Bikubenfondens ansøgningssystem skal du oprette dig som bruger og logge ind. Når du er logget ind og har indtastet dine profiloplysninger, vælger du Opret ansøgning under "Ansøgninger" i topmenuen, hvor du kan se de områder og ansøgningsrunder, der er tilgængelige i øjeblikket. Det er vigtigt, at du vælger den rigtige indgang, da ansøgningsskemaerne kan variere.\nAf sikkerhedsmæssige årsager, vil muligheden for at ændre CVR nummer være låst, når du har udfyldt oplysninger om jeres organisation. Hvis i skifter CVR nummer eller du skal tilknyttes en anden organisation, bedes du kontakte Bikubenfonden på info@bikubenfonden.dk.\nSociale og kunst indsatser\nI Bikubenfonden arbejder vi med specifikke strategiske fokusområder og særlige indsatser på det sociale område og kunstområdet. Vi anbefaler derfor, at du orienterer dig grundigt på vores hjemmeside for at afgøre, om det giver mening, at du henvender dig til Bikubenfonden. Ofte vil det være en god ide, at sende en kortfattet mail, inden du begynder et stort arbejde med at udforme en ansøgning. Læs mere om, hvordan du kommer i dialog her.\nBemærk, at vi også har faste ansøgningsrunder. For disse runder gælder særlige kriterier og beløbsgrænser, og vi modtager kun denne type ansøgninger inden for de fastlagte perioder.\nDu kan læse mere om ansøgningsrunderne her:\nAnsøgningsrunder inden for aktuel scene- og billedkunst\nAnsøgningsrunder på det sociale område\nAnsøgning om plads på Bikubenfondens atelierprogram\nLæs om visumregler og krav for optagelse, inden du går i gang med ansøgningen her:\nAnsøgning om plads på Academic Guest House\nEr din ansøgning helt færdig?\nSend først din ansøgning, når du er sikker på, at den ikke kan blive mere præcis og gennemarbejdet. Det er muligt at logge ud og ind af systemet, inden du sender ansøgningen. Så du kan arbejde på den over længere tid, inden du sender den til os. Hvis du ringer til os med spørgsmål, er det vigtigt, at du oplyser dit sagsnummer.\nSkulle vi have spørgsmål til din ansøgning, kontakter vi dig i forbindelse med vurderingen.\nTilgå din sag og opret besked/upload filer\nTryk på ”Ansøgninger” og derefter ”oversigt over kladder/ansøgninger” for at få et overblik over de sager, der er tilknyttet din organisation.\nTryk på ”Tryk her” ud fra den relevante sag/ansøgning for at tilgå din sag. Tryk på ”rediger”, hvis du har en kladde.\nHerinde kan der skrives beskeder(herunder udbetalingsanmodninger) samt uploades filer ved at trykke på knappen ”Opret besked/Tilføj Fil”.\nUdfyld kommentarfeltet for at sende en besked og vedhæft evt. en tilhørende fil.\nDer skal bl.a. sendes beskeder, hvis der nogle ændringer i projektet såsom udskydelse af projektdatoer eller udbetalingsdatoer. Dertil skal sagsbehandler også gøres opmærksom på en evt. ændring i organisationens kontaktperson(er) via en systembesked.\nSystemet sender automatisk en notifikation om nye beskeder eller uploadede filer til sagsbehandleren.\nSå snart i har fået tilsagn, skal der udfyldes en udbetalingsplan. En udbetalingsplan er en plan for, hvornår I ønsker jeres bevilling udbetalt – enten i én eller flere rater. Vi beder om at modtage en udbetalingsplan for det fulde bevillingsbeløb fra start gennem vores ansøgningssystem.\nTryk ”Udfyld her” under ”Udbetalingsplan” ved den relevante sag for at udfylde udbetalingsplanen.\nDer laves en udbetalingslinje for hver ønsket udbetaling. Her noteres udbetalingsbeløb og udbetalingsdato – evt. beskrives også væsentlige milepæle.\nØnskes bevillingen udbetalt i flere rater så husk først at indsende udbetalingsplanen, når der er lavet udbetalingslinjer for et samlet beløb svarende til det fulde bevillingsbeløb.\nDer kan ikke redigeres i udbetalingsplanen via systemet, så snart der er trykket ”indsend udbetalingsplan”. Hvis der sker ændringer ift. ønsket udbetalingsplan, er det jeres ansvar at informere vores sekretariat ved at sende en besked via ansøgningssystemet.\nHvis I på nuværende tidspunkt ikke kender det bestemte tidspunkt, som I ønsker udbetaling, bedes I alligevel oprette en udbetalingsplan. En udbetalingsplan er altid tentativ.\nNår datoen for den ønskede udbetaling nærmer sig, skal I fremsende en udbetalingsanmodning gennem ansøgningssystemet ved at oprette en besked(se evt. punkt 1). Udbetalingsanmodningen/beskeden skal bekræfte det ønskede beløb til udbetaling, bankoplysninger (reg. nr og og kontonr.) samt kontaktperson med titel og telefonnr. Desuden skal der også vedhæftes eventuel dokumentation for aftalte vilkår eller aftalte milepæle.\nVi gør altid vores bedste for at imødekomme udbetalingsdatoer, dog kan der i nogle tilfælde være op til syv dages ekspeditionstid fra den ønskede dato.\nSenest 12 uger efter jeres indsats er afsluttet, skal I sende en afrapportering til vores sekretariat. Hvis I får udarbejdet en evaluering, beder vi jer også om at sende den til os.\nFor at indsende afrapportering, tryk ”Udfyld her” under ”Afrapportering” og udfyld alle felterne.\nFor at indsende regnskab trykkes på ”Upload her” under ”Regnskab” for den relevante sag.\nLæs mere om krav til regnskab i tilsagnsbrevet, som modtages når bevillingen godkendes. Tilsagnsbrevet kan findes inde på sagen.\nTeknisk support: info@bikubenfonden.dk\nAndre spørgsmål: Du finder relevante kontaktpersoner på bikubenfonden.dk


En hundecoronavirus infektion (CCV) er en meget smitsom intestinal sygdom, der findes hos hunde over hele verden. Denne særlige virus er specifik for hunde, både vilde og tamme. The coronavirus kopierer sig selv inde i tyndtarmen og er begrænset til de øvre to tredjedele af tyndtarmen og lokale lymfeknuder. En CCV-infektion anses generelt for at være en relativt mild sygdom med sporadiske symptomer, eller slet ingen. Men hvis en CCV-infektion sker samtidig med en viral hunde-parvovirus infektion, eller en infektion forårsaget af andre intestinale (enteriske) patogener, konsekvenserne kan være langt mere alvorlig. Der har været nogle dødsfald rapporteret i sårbare hvalpe.\nSymptomerne på en CCV-infektion varierer. Hos voksne hunde, de fleste infektioner er upåfaldende, uden symptomer for at vise. Sommetider, en enkelt forekomst af opkastning og et par dage med eksplosiv diarré (væske, gul-grøn eller orange) kan forekomme. Feber er typisk meget sjælden, mens anoreksi og depression er mere almindelige. Lejlighedsvis, en inficeret hund kan også opleve nogle milde åndedrætsproblemer. Hvalpe kan udvise langvarig diarré og dehydrering, og er mest udsatte for at udvikle alvorlige komplikationer med denne virus. Svær enteritis (inflammation af tyndtarmen) i hvalpe vil lejlighedsvis resultere i dødsfald.\nDenne intestinal sygdom forårsages af den hundecoronavirus, som er tæt forbundet med felin enterisk coronavirus (FIP), en intestinal virus, der påvirker katte. Den mest almindelige kilde til et CCV-infektion er udsat for fæces fra en inficeret hund. De virale strenge kan forblive i kroppen og kaste ind i fæces i op til seks måneder. Stress forårsaget af over-intensiv træning, over-crowding og generelt uhygiejniske forhold øger en hunds modtagelighed over for en CCV-infektion. Derudover, steder og begivenheder, hvor hunde samles er de mest sandsynlige steder for virus til at sprede.\nEn CCV infektion vil normalt have nogle symptomer til fælles med andre bakterielle, viral, eller protozoic infektioner, eller med almindelig mad forgiftning eller intolerance. Derfor, visse forsøg kan være nødvendigt at blive indgivet for at bestemme den egentlige årsag til infektionen. Biokemisk analyse og urinanalyse vil typisk vise normal fysiologi, så nogle gange specifikke serologiske (serum) test eller antistoftitere (måling af antistof styrke) kan være nødvendigt at anvende.\nHvalpe der har været udsat for denne infektion og viser symptomer vil bruge mest overvågede pleje. Hvad der synes at være en lille mængde af diarré og opkastning kan føre til en dødelig tilstand for en forsvarsløs, hvalp. De fleste voksne hunde vil komme ud af en CCV-infektion på egen hånd og uden behov for medicin. I nogle tilfælde, diarré kan fortsætte i op til 12 dag, og blød afføring i et par uger. Hvis infektionen ikke forårsager inflammation af tyndtarmen (enteritis), åndedrætsbesvær, eller blodforgiftning (septikæmi), antibiotika kan være nødvendigt at ordineret. Hvis alvorlig diarré og dehydrering forekomme som et resultat af infektionen, hunden kan være nødvendigt at få ekstra væske-og elektrolytbalancen behandling. Når hunden er kommet sig infektionen, vil der normalt ikke være behov for yderligere overvågning. Men, huske på, at der fortsat kan være rester af den virus, der er ved at blive grædt i din hunds afføring, potentielt placere andre hunde i fare.\nDer er en vaccine til at beskytte hunde fra dette virus. Det er normalt forbeholdt show hunde og hvalpe, da de har uudviklede immunforsvar og er mest sårbare. Fordi hundecoronavirus er en meget smitsom infektion, den bedste forebyggelse for det er straks isolere hunde, der enten udviser de almindelige symptomer eller er blevet diagnosticeret med det. Det er også vigtigt at holde kenneler ren og hygiejnisk til enhver tid, at rengøre efter din hund i både offentlige og private rum, og for at beskytte din hund fra at komme i kontakt med andre hunds afføring, så meget som det er muligt.


Fantastiske skabninger: Grindelwalds forbrydelser | FilmTips.dk | Danske film anmeldelser\nFantastiske skabninger: Grindelwalds forbrydelser - Film anmeldelse\nOriginal titel: Fantastic Beasts: The Crimes of GrindelwaldFranchise: Fantastiske skabninger / Fantastic Beasts / Harry PotterÅrstal: 2018 IMDb | iCheckMovies Instruktør: David Yates Spilletid: 134 min Genre: 6, Action, Adventure, Familie, Fantasy, Super Lyd\n‘Fantastiske skabninger: Grindelwalds forbrydelser’ er den anden film i serien og selvom det ikke som sådan er en ‘Harry Potter’-film, så foregår den i samme univers, med mange tilhørende referencer. Vores hovedperson Newt Scamander må benytte snilde og hjælp fra sine fantasifulde kæledyr for at redde verden fra den onde magi.\nI hovedrollen finder vi igen den eminente Eddie Redmayne. Han gør det godt som den generte, men samtidig charmerende Newt Scamander. Dan Fogler og Alison Sudols biroller fungerer desværre ikke ligeså godt som i den første film. Til gengæld indeholder rollebesætningen også navne som Jude Law og Johnny Depp, hvilket jo aldrig er en dårlig ting. Filmen indeholder forholdsvis mange karakterer og subplots, hvilket gør at jeg ikke synes det var helt så let at blive engageret i personerne. De magiske special effekts er spektakulære og imponerer i 4K og det samme gør det medfølgende Atmos surroundspor.\nDavid Yates har instrueret filmen med en noget rutinepræget præstation; på trods af at filmen indeholder masser af spændende elementer, så føler jeg ikke helt at der er valgt nok fra. Men jeg tror at den kommer til at stå lidt stærkere når filmserien er komplet, da der er en del løse ender ved filmens slutning. Selvom det ikke er et mesterværk, så er det en rimelig fantasyfilm med enormt flotte effekter, som formentlig vil underholde de fleste fans af Harry Potter universet. Den står dog ikke ligeså stærkt som den første film i serien.\nDet anmeldte eksemplar er 4K UHD versionen af filmen. Udgivelsesdato: 1.april 2019


Regler for lærlingeuddannelse til elektriker - retsinformation.dk\nRGL nr 22179 af 08/01/1985 Historisk\nRegler for lærlingeuddannelse til elektriker\nOpbygning og varighed\nLæretid: 3 1/2 år, der er en vekselvirkning mellem skoleophold og\nophold i virksomhed.\n0                   1                  2                    3   3 1/2\nV   S9    V    S5    V    S10       V      S6      V      S10  V\nV = Virksomhedsophold\nS = Skoleophold på teknisk skole varighed angivet i uger\nDet første skoleophold placeres inden for første lærehalvår. De øvrige ophold fordeles ligeligt i læretiden, således at sidste skoleophold ligger inden for sidste lærehalvår.\nLærlingen skal, ved at følge den af Direktoratet for erhvervsuddannelserne godkendte skoleundervisning med opfølgende uddannelse i virksomhed, opnå erhvervskompetence som elektriker i overensstemmelse med nedenstående regler for uddannelsen.\nDe krævede praktiske og teoretiske færdigheder behandles på teknisk skole.\nUddannelsen i virksomheden tilrettelægges således, at lærlingen beskæftiges ved og opnår praktiske færdigheder i de arbejdsdiscipliner, der er gennemgået under de forudgående skoleophold.\nI hvert skoleophold foretages en faglig bedømmelse af lærlingen, overværet af det faglige udvalgs repræsentant. I sidste skoleophold foretages en faglig prøve. Vedrørende den faglige prøve henvises til Regulativ for afholdelse af faglige prøver inden for elektrikerfaget.\nVejledning til brug ved uddannelsens tilrettelægning fås ved henvendelse til: El-Fagets Lærlingeudvalg, Grundtvigsvej 25, 1864 København V, (01) 24 44 75.\nUddannelse under skoleophold\nUndervisningen på teknisk skole omfatter den teoretiske baggrund, underbygget med opgaveløsning og øvelsesopstillinger, for at kunne forstå en faglig instruktion ved udførelse af praktikopgaver inden for bolig-, motor- og industriinstallationer samt styringer og reguleringer til automatiske anlæg, hvormed der arbejdes under skoleopholdene.\nPensum er opdelt således:\nGrundkursus (trin 1) - varighed 9 uger.\nTeoretisk gennemgang og udførelse af praktikøvelser med:\nGruppetavleopsætning med HFI-afbryder og smeltesikringer. Synligt rør til en lysinstallation. Forbindelse af tændingssystemer med 1-polet-, krone- og korrespondancetænding. Arbejde med kabelbakke til fremføring af installation for motor. Opsætning og montering af styretavle indeholdende en logikstyring. Mekaniske discipliner ved udførelse af PVC-kasse for måleinstrument, aluminiumskasse for DC-strømforsyning samt elektrosvejsning ved udførelse af motorkonsol.\nPeriode A (trin 2) - varighed 5 uger.\nL-AUS-arbejde ved tilslutning af stikledning på mast. Kabelindføring til udvendigt målerskab. Opsætning og montering af gruppetavle indeholdende HFI/FI-afbryder, smeltesikringer og sikringsautomat. Lysinstallation som skjult rørinstallation og kabelinstallation. Forbindelse af tændingssystemer som korrespondance- og kiptænding. Kabelinstallation til 3-fasede motorer samt tilslutning af disse.\nPeriode B (trin 3) - varighed 10 uger.\nL-AUS-arbejde ved tilslutning af stikledning i kabelskab. Opsætning og montering af hoved- og gruppetavle indeholdende lys- og kraftgrupper. Skjult og synlig rørinstallation for lys, kraft og el-varme samt kabelinstallation for motorer. Tændingssystemer med lavvolts kip-relæer, trappeautomat samt fotomodstandsstyring. El-varmeanlæg styret af ur og rumtermostat. Montering af 3-fasede motorer med motorværnsbeskyttelse. Antenneinstallation til radio/TV med fordelings- og tilslutningsdåser.\nPeriode C (trin 4) - varighed 6 uger.\nMontering og afprøvning af standardkoblinger. Opbygning og montering af styringer til automatiske anlæg, hvori der indgår elektromekaniske, pneumatiske og elektroniske komponenter. Afprøvning og indkøring samt fejlfinding på automatiske anlæg.\nPeriode D (trin 5) - varighed 10 uger.\nOpsætning og montering af hovedtavle, styretavle og betjeningstavle. Arbejde med kabelbakke og kabelplader til fremføring af installationer til automatiske anlæg. Montering af styringer efter kabelplaner, klemlisteplaner og nøgleskemaer, herunder forbindelse af relæer, timere og elektroniske komponenter. Opbygning, programmering og montering af programmerbare styringer. Afprøvning og indkøring samt fejlfinding på de automatiske anlæg.\nUndervisningen på teknisk skole omfatter endvidere almene fag, som der undervises i ved alle skoleophold.\nUddannelsen på lærestedet\nFastsat af Lærlingerådet i henhold til § 24, stk. 5, i lov nr. 261 af 2. oktober 1956 om lærlingeforhold:\nUddannelsen på lærestedet skal tilrettelægges således, at der opnås rutine i de discipliner, der har været indlært på de foregående skoleophold.\nLærlingerådet, den 8. januar 1985.


Ældre mand havde brug for hjælp: Nu bliver 18-årig pige hyldet igen og igen – Ekstra Bladet\n11. mar. 2018 kl. 16:15\nÆldre mand havde brug for hjælp: Nu bliver 18-årig pige hyldet igen og igen\n'Hvis vi alle bare kunne være som servitricen og tage os tid til at hjælpe, lyder det fra en af de mange personer, der nu hylder den 18-årige pige\nFoto: Laura Wolf.\n18-årige Evoni Williams fra USA var lørdag i sidste uge på arbejde på dineren 'La Marque Waffle House' i den lille by La Marque,Texas.\nHer kom den ældre mand 78-årige Adrien Charpentier for at få sin morgenmad, men da tallerkenen blev placeret foran ham, kiggede han blot på maden.\nHans dårlige helbred betød nemlig, at han havde svært ved at bruge sine hænder.\nOg straks begyndte Evoni Williams at skære maden ud i mindre stykker til Adrien Charpentier.\nDet opfangede Laura Wolf, der også var gæst på restauranten. Hun tog et billede af situationen, som hun efterfølgende lagde på Facebook med beskeden:\n'Jeg ved ikke, hvad hun hedder, men jeg hørte den ældre mand fortælle hende, at hans hænder ikke fungerer så godt. Han fik også ilt og havde svært ved at trække vejret, skriver hun og fortsætter:\n'Uden at tøve tog hun hans tallerken og begyndte at skære hans skinke. Det virker måske som en lille ting, men for ham var det stort. Jeg er taknemmelig for, at jeg begyndte min dag med at se denne form for venlighed og omsorg, nu hvor alt andet i verden virker så negativt. Hvis vi alle bare kunne være som servitricen og tage os tid til at hjælpe.\nOpslaget har fået 8000 kommentarer og er blevet delt mere end 68.000 gange.\n'Du er fantastisk for at have hjulpet en ældre herre og Gud velsigne dig, kommenterer Irene Barela.\n'Gud velsigne den servitrice. Vi har brug for flere personer i verden, der hjælper folk og er venlige over for hinanden, for en dag vil man selv få brug for det, skriver Walter Furstnau.\n'Godhed fra hjertet hjælper mange ældre. Heldigvis har denne unge kvinde et godt hjerte, skriver Becky Snyder som kommentar.\n- Han sagde: 'Mine hænder fungerer ikke så godt. Han havde brug for, at jeg skar hans mad ud. Og det gjorde jeg, siger Evoni Williams til den amerikanske tv-station KHOU.\nEvoni Williams arbejder for at spare op til at have råd til at tage en uddannelse på universitetet. Og hendes heltegerning har nu sørget for, at det kan blive en realitet.\nTorsdag blev hun hyldet af byen og her fik hun blandt andet overrakt et legat på 16.000 dollars, hvilket svarer til 97.000 kroner, så hun kan studere på Texas Southern University. Indtil videre er planen, at hun vil studere business management.


Poda Hegn Syd | 27 år med hegn i det Sønderjyske\nPovlskrovej 13, Lovrup\nTlf.: 74 75 45 35\nFax: 74 75 45 15\nKontakt os for et uforbindende tilbud.\nMere end 30 år med Poda Hegn i Sønderjylland\nKogsinspektør Hans Sønnichsen fotograferet i 1988 ved Højer Dige\nFebruar 2010. Fhv. kogsinspektør Hans Sønnichsen, Günther Schulz fra Poda Hegn og nuværende kogsinspektør Peter Sønnichsen ved samme indhegning, som blev monteret i 1986.\nDeres allerførste kunde var Hans Sønnichsen i Højer, som både havde kreaturer og en stor flok får. For 23 år siden blev Hans Sønnichsen interviewet vedr. hegnstraditioner i marsken.\nDengang sagde han: ”Poda Hegn er holdbart og effektivt. Det betyder meget for os, som bor så tæt på havet, at vi kan få hegnstråd, som er så godt galvaniseret, at den ikke ruster de første 10 år. Poda Hegn er absolut det billigste i længden”.\nDet er blevet til mange kilometer hegn fra Poda Hegn igennem de sidste 30 år. I december overtog sønnen Peter Sønnichsen gården, og han kommenterer: ”Her på gården har vi så gode oplevelser med Podas produkter. Det er kvalitet og i øvrigt; tråden og lågen, som blev sat op for 27 år siden, hænger stadig.”\nIgennem 29 år har Lis og Günther Schulz rådgivet kunderne omkring Podas kvalitetsprodukter. De husker, hvor skeptiske kunderne var i 1983, når de fortalte om tråd og pæle med 20 års holdbarhed.\nFind vej til Poda Hegn Syd\nPoda Hegn Syd sælger og monterer hegn hos private og virksomheder i 6240 Løgumkloster, 6261 Bredebro, 6280 Højer, 6510 Gram, 6520 Toftlund, 6534 Agerskov, 6535 Branderup J., 6541 Bevtoft, 6630 Rødding, 6660 Lintrup, 6760 Ribe, 6771 Gredstedbro, 6780 Skærbæk, 6792 Rømø.\nPovlskrovej 13, Lovrup, 6780 Skærbæk


Lavprisflyselskab skal flyve med Airbus-ansatte - CHECK-IN.dk\nAirbus A319-100 fra Volotea. (Foto:\tDylan Agbagni | CC 1.0)\nAf: Ole Kirchert Christensen i Bagsiden 12. september 2019\nSenest opdateret: 12. september 2019 kl. 22:00 Print\nDet spanske lavprisflyselskab Volotea skal fra november flyve Airbus-ansatte frem og tilbage mellem produktionsfacliteterne i Hamborg og Toulouse.\nPå hver eneste arbejdsdag året rundt skal omkring 400 Airbus-ansatte transporteres mellem Hamburg-Finkenwerder og Toulouse, som er de to største produktionsfaciliteter hos den europæiske flyproducent.\nDette klares ved faste kontrakter med flyselskaber, der står for transporten. Derfor var det en streg i regningen, da den hidtidige leverandør, Germania, i februar gik konkurs, så Airbus pludselig stod uden transportmulighed.\nI al hast blev schweiziske Germania Flug og britiske Titan Airways indlejet til at gennemføre de fire daglig flyvninger. Flyvningerne blev sidenhen overtaget af den portugiske wetlease-operatør Hifly, der i dag har den lukrative kontrakt.\nDet varer dog kun frem til den 4. november, hvor det spanske lavprisflyselskab overtager med Airbus A319-fly. I forvejen har Volotea to fly stationeret på selskabets base i Toulouse. Volotea bliver samtidig suppleret af Hifly Malta på den særlige operation for Airbus.\nOplysningerne bekræftes af luftfartsmediet aerotelegraph.com, der hos Airbus har fået verificeret oplysningerne på baggrund af data fra CH-Aviation.\nDansk flyselskab også leverandør\nDet er ikke alene Volotea og Hifly Malta, der skal flyve for Airbus. Det gør i dag også skotske Loganair samt danske Sun-Air. Loganair flyver fra Chester Hawarden via Bristol til Toulouse med Embraer ERJ-145, mens Billund-selskabet opererer corporate shuttle-flyvninger for den europæiske flyproducent mellem Augsburg og Marseille samt regulær ruteflyvning til Toulouse fra Bremen og Friedrichshafen i samarbejde med Airbus.\nTyske Hahn Air, der udover at være flyselskab, også distribuerer andre flyselskabers produkter, har indgået en aftale med Airbus, der indebærer, at selskabets corporate shuttles kan bookes af Airbus-ansatte via reservationssystemet Amadeus.\nAirbus har produktionfaciliteter i Frankrig, Tyskland, Storbritannien og Spanien. I Frankrig foregår det meste i Toulouse, mens der også er betydelige aktiviteter i Saint-Nazaire og Nantes. Hamborg og Bremen er de centrale produktionsenheder i Tyskland suppleret af Stade og Buxtehude.\nI Broughton i Wales produceres samtlige vinger til Airbus-flyene, mens afdelingen i Filton nær Bristol beskæftiger sig med vingedesign. I Spanien er Airbus primæret repræsenteret med produktion i Getafe, Puerto Real i Cadiz samt i Illescas.\nAirbus Hamborg Toulouse Volotea\t2019-09-12\nTagget med: Airbus Hamborg Toulouse Volotea


FC fodboldvenner - Bogvægten\nFC fodboldvenner 1 – Ronaldo og Valde\nHistorie om Ronaldo, der er opkaldt efter en brasiliansk fodboldspiller, fordi hans far er fodboldnørd. Det er Ronaldo også, og han spiller storslået fodbold hjemme i haven, mens hans imaginære publikum hepper begejstret. Desværre er hans lillesøster på seks en en middelmådig målmand, især fordi hun lader sig distrahere af deres hund, der kommer ind på banen. Så det der skulle have været et perfekt straffespark bliver i stedet til en skud over i naboens tilgroede have. Naboen hedder Preben Elkjær, men ligner i øvrigt slet ikke. Til gengæld har han et barnebarn, Valde, der også er vild med fodbold.\nSammen med et par andre drenge får de to drenge indledt en fodboldkamp, og Ronaldos og Valdes enestående sammenspil gør dem næsten uovervindelige. Desværre bliver drengene jaget væk fra græsset, og må i stedet lave en bane på Preben Elkjærs tilgroede grund. Det bliver en fin bane skabt med fælles hjælp, og alt ender godt. Oven i købet kommer Ronaldos hund tilbage, så Ronaldo ikke behøver at have dårlig samvittighed over, at han i ærgelse kom til at jage den væk.\nSuperpædagogisk med erkendelse af eksistensen af middelmådige karaktertræk og fremhævelse af de bedre værdier som for eksempel samarbejde.\nNæsten alle sider har illustrationer, der underbygge teksten fint.\nFC fodboldvenner 2 – De nye støvler\nRonaldo er stadig 10 år og fodboldinteresseret.\nI en sportsforretning i byen kan man vinde et par gode fodboldstøvler, hvis man kan score mod en Peter Schmeichel i pap på et mål inde i butikken. I køen ved målet møder Ronaldo Paulo, en jævnaldrende fodboldnørd. Paulo scorer og vinder et par sko, mens Ronaldo ikke rammer målet. Paulo overlader sin gevinst til Ronaldo med en bemærkning om, at han allerede har fodboldstøvler nok, og inviterer Ronaldo til at besøge ham næste dag. Det viser sig, at Paulo har alt, hvad der er værd at eje: Wii, Playstation, X-box – og en rigtig fodboldbane. De to drenge spiller fodbold, men Paulo er ikke nogen dygtig spiller, og Ronaldo savner Valde i kampen.\nFaktisk virker det som om Valde og han er uvenner, men han kan ikke rigtigt gennemskue hvorfor. Valde spiller med nogle andre drenge på morfarens grund, og efter en tid inviteres Ronaldo og senere Paulo til at spille med. Paulo er i angrebet, så han ikke laver for mange ulykker, men på et tidspunkt scorer han et godt mål, og Valde og Ronaldo finder ud af at udnytte Paulos beskedne forcer på fodboldbanen. Herefter nedsætter drengene en fodboldklub med Ronaldos far som træner og alt ender i idel lykke.\nPædagogisk, ok humor, mest interessant for fodboldspillende syv – ti-årige drenge.\nBørnebog – Fra syv år\nNæste Dennis’ dramatiske dage – Flødeskumsedderkoppen og andre røverhistorier


Nye kræfter skal løfte traditionsrigt skjorte-brand\nIndsendt af Mikael Lund den tir, 10/03/2020 - 09:16\nConnexion Ties nyansatte brand manager, Flemming Østergaard (t.h.), om her ses her sammen med Connexion Ties to ejere, Bo Egeriis (t.v.) og Johnny Andersen (bagest), har de seneste tre år været ansat hos Seven Seas Skjorter. Før det var han ansat hos Bosweel i 15 år\nSiden opkøbet af Angli i 2015 har Connexion haft den vision, at skjortefaconen skulle passe til alle, så man som kunde er klædt ordentlig på. Den vision er stadig aktuel, men Angli-brandet står også overfor en makeover. På produktudviklingen skal der ske en ekspansion, som vil kunne tilføre nye og spændende designs. Denne proces vil være med til at understøtte Connexion Ties ønske om en udvikling af Angli-brandet til profil- og detailbranchen.\nFor at muliggøre denne ekspansion har man pr. 1. marts ansat Flemming Østergaard, der med over 30 års erfaring fra tekstilbranchen vil sætte endnu mere gang i skjortesalget til profil- og detailkunder. Her vil den nye brand manager sætte sit præg på et nyt skjortekoncept til detail-og profilbranchen.


Ekstraordinært møde i miljø- og klimaudvalget den 11. juni 2021\nForside ›Politik›Dagsordener, referater og møder›Ekstraordinært møde i miljø- og klimaudvalget den 11. juni 2021\nBeslutningssag: Vedtagelse af Råstofplan 2016/2020\nCharlotte Holtermann: Fravær\nÖzkan Kocak: Deltog (Deltog fra kl. 9.40)\nTormod Olsen: Deltog (Deltog fra kl. 9.30)\n1. Beslutningssag: Vedtagelse af Råstofplan 2016/2020\n1. at beslutte, at et eller flere af følgende fire interesseområder udgår af udkast til Råstofplan 2016/2020 jf. bilag 2:\nd. Søsum (udlagt i 2012)\nAdministrationen indstiller til miljø- og klimaudvalget over for forretningsudvalget og regionsrådet at anbefale:\n2. at godkende endeligt udkast til Råstofplan 2016/2020 for Region Hovedstaden (bilag 1) med den vedtagne ændring i interesseområder.\nMiljø- og klimaudvalgets beslutning den 11. juni 2021:\nGodkendt, idet udvalget besluttede, at de fire interesseområder udgår af udkast til Råstofplan 2016/2020 jf. bilag 2:\nCharlotte Holtermann (A), Özkan Kocak (A) og Tormod Olsen (Ø) deltog ikke i behandling af indstillingspunkt 1.\nDer var omdelt fem ændringsforslag til sagen; henholdsvist tre stillet af Radikale Venstre, Socialistisk Folkeparti og Venstre samt to stillet af Socialistisk Folkeparti (notat vedr. ændringsforslag er vedlagt i bilag 3).\nAdministrationens indstillingspunkter i det ekstraordinære møde i miljø- og klimaudvalget imødekommer to af de fremsatte ændringsforslag; derfor bortfalder disse, så der stilles følgende ændringsforslag til sagen:\nÆndringsforslag stillet af Radikale Venstre, Socialistisk Folkeparti og Venstre:\nat udtage graveområdet ved Vindekilde af Råstofplan 2016/2020\nFormanden satte ændringsforslaget til afstemning.\nFor stemte: B (1), F (1), V (1), Ø (1), i alt 4.\nImod stemte: A (2), i alt 2.\nÆndringsforslaget blev hermed anbefalet videre til forretningsudvalget og regionsrådet.\nCharlotte Holtermann (A) deltog ikke i behandling af indstillingspunkt 2.\nÆndringsforslag stillet af Socialistisk Folkeparti:\nat udtage graveområdet ved Skævinge af Råstofplan 2016/2020\nFor stemte: B (1), F (1), Ø (1), i alt 3.\nat øge den angivne mængde genanvendte råstoffer med 3,84 mio. m3, svarende til reducering af råstofindvinding ved udtagelse af graveområdet ved Vindekilde og Skævinge i Råstofplan 2016/2020 (notat vedr. beregning af udvikling af genanvendelse i m3 fra 2013-2019 er vedlagt i bilag 4)\nAdministrationens indstillingspunkt 2 er hermed bortfaldet, idet udkast til Råstofplan 2016/2020 med de vedtagne ændringsforslag indarbejdet blev anbefalet til forretningsudvalget og regionsrådet.\nSocialdemokratiet ønskede følgende tilføjet protokollen:\n”Socialdemokraterne noterer sig, at det udkast til en Råstofplan, som administrationen har fremlagt, og som miljø- og klimaudvalget anbefalede på deres møde d. 25. maj 2020 går helt til kanten af lovgivning ved at udlægge det absolut mindst mulige areal til graveområder og indarbejde det absolut højeste faglige bud på genanvendelse af byggematerialer. Socialdemokraterne kan ikke bakke op om en yderligere reduktion i graveområder, da dette med stor sandsynlighed vil føre til unødvendig mange klager, hjemvisning og en fornyet behandling, hvor lovkravet vil være det samme. Det vil være spildte kræfter.\nSocialdemokraterne er tilfredse med, at der er sket en fuldt ud lovlig reduktion i antallet af interesseområder. Og vi ønsker at løse den opgave, som Folketinget har pålagt os via lovgivningen ved at udpege graveområder til 12 års forbrug af råstoffer - hverken mere eller mindre. Samtidig vil vi fortsætte arbejdet for at få loven ændret, så vi ikke igen om fire år skal udpege graveområdet til 12 års forbrug af råstoffer på et areal, der udgør ca. 4,6 % af arealet i Danmark, men huser omkring 31 % af befolkningen.”\nIfølge råstofloven er regionerne myndighed for råstofplanlægning og -indvinding på land, og det er regionernes ansvar at udarbejde råstofplaner, som udstikker de overordnede retningslinjer for råstofindvindingen. Regionsrådet skal udarbejde en råstofplan for indvinding af og forsyning med råstoffer i Region Hovedstaden, hvor de overordnede retningslinjer for råstofindvinding i en 12-årig planperiode fastlægges. Regionsrådene gennemgår råstofplanen hvert fjerde år for at vurdere, om der er behov for justeringer eller revision.\nRegionrådet for Region Hovedstaden besluttede den 21. august 2018, at råstofplanen skulle revideres. Der har været tale om en inddragende planproces, hvor regionen har været tidligere ude med høringer og har afholdt mange flere borgermøder, både fysiske møder og virtuelle, end i tidligere planprocesser. Regionsrådet godkendte den 22. september 2020 forslaget til Råstofplan 2016/2020 og den tilhørende miljøvurdering, som derefter blev sendt i offentlig høring i perioden fra den 23. september - 25. november 2020. Et revideret forslag til Råstofplan 2016/2020 blev sendt i supplerende høring i perioden fra den 15. februar - 13. april 2021.\nPå udvalgsmødet i miljø- og klimaudvalget den 25. maj 2021 blev sagen om vedtagelse af Råstofplan 2016/2020 behandlet, hvor den blev anbefalet af et flertal i udvalget, idet Enhedslisten stemte imod. Derudover bad det samlede udvalg om, at forordet til Råstofplan 2016/2020 blev taget op til revurdering af administrationen, med sigte på at stramme op på retorikken om de særlige udfordringer med den knappe arealressource i Region Hovedstaden, samt de overordnede præmisser for opgaven med råstofplanudarbejdelsen.\nPå forretningsmødet den 8. juni 2021 blev sagen om vedtagelse af Råstofplan 2016/2020 forelagt, hvor et enigt forretningsudvalg besluttede at sende sagen tilbage til miljø- og klimaudvalget til fornyet behandling, idet sagen ikke var tilstrækkeligt belyst.\nTil brug for miljø- og klimaudvalgets drøftelse og beslutning har administrationen udarbejdet et nyt bilag (bilag 2), hvor interesseområderne er opstillet i en prioriteret liste efter graden af usikkerhed for, om der i forbindelse med en kommende råstofplan vil kunne udlægges et nyt graveområde.\nEnhedschef; Carsten Bagge Jensen, og chefkonsulent; Mette Hald Simonsen, fra administrationens miljøenhed vil holde et oplæg på miljø- og klimaudvalgets mødet.\nI udarbejdelsen af Råstofplan 2016/2020 har miljø- og klimaudvalget haft øget fokus på afbalancering af hensynet til råstoferhvervet og råstofforsyningen op imod særligt naboer og berørte lokalsamfund. Dette har betydet en væsentlig forøgelse af antallet af retningslinjer i råstofplanen. I Råstofplan 2016/2020 er der i alt 17 retningslinjer, mod 8 i Råstofplan 2012.\nSom noget nyt inddrager regionen bidragene fra sekundære råstoffer (eksempelvis byggeaffald og overskudsjord) samt bidraget fra havindvinding, der losses i regionens havne, i ressourceopgørelsen i Råstofplan 2016/2020. Dette er i overensstemmelse med regionens målsætning om, at sekundære råstoffer dækker 20 % af hovedstadsregionens råstofforbrug i 2030 som formuleret i Region Hovedstadens strategi for FN’s Verdensmål.\nMed det fremlagte udkast til Råstofplan 2016/2020 lever regionen op til til råstoflovens krav om, at råstofplanen udpeger råstofressourcer til 12 års forbrug i regionen. Det samlede behov for råstoffer i Region Hovedstaden i perioden 2020-2032 er estimeret til 96,6 mio. m3. Ressourceopgørelsen for Region Hovedstaden i planperioden 2020-2032 er estimeret til 96,76 mio m3.\nArealudlæg i planen\nI den fremlagte råstofplan er der udlagt i alt 29 graveområder. Heraf er 11 nye graveområder og 18 er overført fra Råstofplan 2012.\nDer tages i alt 16 graveområder fra Råstofplan 2012 ud af råstofplanen, da der ikke vurderes at være råstofressourcer til stede i arealerne, enten fordi de er færdiggravede, eller fordi fornyede undersøgelser viser, at der ikke er de formodede ressourcer til stede i arealerne.\nI den fremlagte råstofplan udlægges i alt 13 interesseområder, heraf 8 nye. Bregnerød og dele af Amager Huse forkastes som nye interesseområder/arealer, idet der her er flest modsatrettede arealinteresser, der medfører usikkerhed om en efterfølgende udpegning til graveområde.\nI planprocessen for udarbejdelse af revision af råstofplanen har miljø- og klimaudvalget i en række mødesager sat retningen for administrationens udarbejdelse af den endelige Råstofplan 2016/2020. Regionsrådet har også på baggrund af indstillinger fra miljø- og klimaudvalget truffet en række beslutninger med betydning for den endelige råstofplan (overblik over planprocessen kan ses i bilag 5).\nPå baggrund af de politiske drøftelser har der i udarbejdelsen af Råstofplanen 2016/2020 været øget fokus på afbalancering af hensynet til råstoferhvervet og råstofforsyningen op imod øvrige interesser, herunder særligt naboer og berørte lokalsamfund.\nDer har desuden været politisk fokus på, at arealudlæggene til nye graveområder skulle minimeres. Dette har medført, at det har ligget som en forudsætning for udarbejdelsen af den reviderede råstofplan, at forsyningshorisonten skulle ligge så tæt på 12 år som muligt, hvor de øvrige regioner opererer med længere forsyningshorisonter. Det har som tidligere nævnt også medført den nye praksis, hvor Region Hovedstaden indregner bidragene fra sekundære råstoffer samt fra havindvinding i råstofplanens ressourceopgørelse.\nI løbet af planprocessen har regionsrådet og miljø- og klimaudvalget arbejdet for at ændre præmisserne for udarbejdelsen af råstofplanen. Der har været rettet henvendelse til miljøminister Lea Wermelin og til Danske Regioner med det formål at få sat udarbejdelsen af en National Råstofstrategi og en ændring af råstofloven på dagsordenen. Med henblik på at videreføre indsatsen fremadrettet, har regionsrådet besluttet, at en National Råstofstrategi skal være et af de fokusområder, der er i råstofplanen.\nDer har været tale om en inddragende planproces, hvor regionen har været tidligere ude med høringer end ved forudgående revisioner af råstofplanen. I planprocessen har der været gennemført 4 høringer (efteråret 2018, foråret 2019, efteråret 2020 og foråret 2021), 6 fysiske borgermøder og 5 digitale borgermøder. I høringerne har regionen modtaget og behandlet i alt 719 høringssvar.\nPå baggrund af de politiske drøftelser og de gennemførte høringer er Råstofplan 2016/2020 forberedt af administrationen. Sideløbende med udarbejdelsen af selve råstofplanen er der udarbejdet en miljørapport for planen. Råstofplan 2016/2020 er digital og kan tilgås på Region Hovedstadens hjemmeside (Rh - Råstofplan 2016/2020 (niras.dk)) eller læses i bilag 1.\nKravene til regionernes råstofplanlægning\nRegion Hovedstaden administrerer på nuværende tidspunkt på grundlag af Råstofplan 2012, herunder i forbindelse med meddelelse af råstoftilladelser, idet Miljø- og Fødevareklagenævnet i 2019 ophævede Råstofplan 2016 og hjemviste planen til fornyet behandling i regionen.\nDet følger af råstoflovens § 5a, stk. 1, at regionen skal planlægge for en 12-årig forsyningshorisont for råstoffer. I 2018 besluttede regionsrådet på baggrund af administrationens redegørelse og analyserne heri, at der var behov for at udarbejde en revision af råstofplanen, da råstofindvinding i regionen på dette opgørelsestidspunkt havde medført, at det ikke længere var muligt at opfylde kravet til en 12-års forsyningshorisont. Der var og er derfor behov for en revideret råstofplan.\nHøring af forslag til Råstofplan 2016/2020\nForslag til Råstofplan 2016/2020 har været i offentlig høring i perioden fra den 23. september - 25. november 2020. Et revideret forslag til råstofplanen har været i supplerende høring i perioden fra den 15. februar - 13. april 2021. Høringsnotater fra begge høringer kan tilgås via følgende links: Høringsnotat for høring af forslag til Råstofplan 2016/2020 (https://hoering.regionh.dk/Webpublicering/Publicering/Hvidbog?HoeringId=01139fc8-a3df-46d7-92a5-275decf0060b) og Høringsnotat for den fornyede høring af forslag til Råstofplan 2016/2020 (https://hoering.regionh.dk/Webpublicering/Publicering/Hvidbog?HoeringId=4e892e4f-96f8-489d-8854-fc8f5f5b519c). Høringsnotaterne er desuden vedlagt som bilag 6 og 7 (i bilag 7 er de høringssvar, der indeholder personfølsomme oplysninger, som derfor er fortrolige).\nRegionen har modtaget i alt 335 høringssvar; heraf er 294 modtaget i høringen gennemført i efteråret 2020, og 41 er modtaget i den supplerende høring.\nLangt hovedparten af høringssvarene fra borgere omhandler grave- og interesseområder og bekymringer om gener fra støj, støv, trafik og sikkerhed, men også tidsperspektiv på generne og de økonomiske konsekvenser for borgerne. Staten, kommuner og interesseorganisationer har fremsendt høringssvar med bemærkninger hovedsageligt vedr. hensynet til landskab, natur og grundvand. Råstoferhvervet og Region Sjælland har i deres høringssvar udtrykt bekymring for en utilstrækkelig udpegning af graveområder og for mange opsatte forudsætninger til nye graveområder, der vil hindre udnyttelsen af ressourcen. Høringssvarene fra råstoferhvervet indeholder desuden kritiske bemærkninger til formålet med retningslinjerne, hjemmelsgrundlaget og forholdet til den kommunale myndighedskompetence samt retningslinjernes forhold til den senere gravetilladelse.\nGennemførte ændringer i forslag til Råstofplan 2016/2020\nI forhold til det forslag til Råstofplan 2016/2020, som regionsrådet godkendte på regionsrådsmødet den 22. september 2020, er der foretaget en række ændringer i Råstofplan 2016/2020:\nÆndringer på baggrund af dialog med Staten og høringssvarene\nDe ændringer, der blev foretaget på baggrund af Statens kommentarer, blev foretaget forud for den fornyede høring. En gennemgang af Statens kommentarer og de ændringer, der er foretaget på baggrund heraf, kan ses i bilag 8.\nÆndringer på baggrund af høringssvarene\nHvad angår retningslinjer:\nRetningslinje 9 tilpasses således, at det bliver tydeligt, at retningslinjen om rækkefølgeplanlægning kun er relevant i forbindelse med ansøgninger, hvor der inddrages nye arealer til råstofindvinding.\nHvad angår graveområder ændres følgende:\nJ4 Kallerup Bakke reduceres, således at arealer, der er godkendt efterbehandlede, udtages af planen. Idet arealerne er efterbehandlede, får udtagningen ingen indflydelse på råstofressourceopgørelsen\nJ3 Vasby Bakke er godkendt efterbehandlet og kan udtages af råstofplanen. Graveområdet optræder i ressourceopgørelsen med en ressource på 0,18 mio. m3, men ressourcen er ikke tilgængelig, da den er beliggende i de efterladte skråningsanlæg\nF4 Skævinge reduceres, idet der i 2020 er registreret løgfrø (en sjælden art, der optræder på bilag IV i Habitatdirektivet) i to små søer i den nordøstlige del af det foreslåede graveområde.\nL2 Ledøje Vest og D9 Grønlien, her ændres i forudsætningerne for forslagene, således at der kan etableres en råstofgrav forud for motorvejens anlæggelse, hvis der kan opnås tilladelse fra Vejdirektoratet til udkørsel.\nD4 Lyngerup, her ændres i forudsætningerne for udvidelse af graveområdet, så der tages højde for, at udnyttelse af graveområdet kun kan ske under hensyntagen til et nedlagt ejerlavsdige, der er påbudt retableret af Slots- og Kulturstyrelsen. Herudover tilføjes en forudsætning om nærhedszone for den sydvestlige del af udvidelsen af gravområdet.\nB1 Ammendrup, her ændres i forudsætningerne for udvidelsen af graveområdet, således at der tages højde for muligheden for en dispensation til et gennembrud i det beskyttede dige, der løber langs udvidelsen.\nDer tilføjes en tekst om bevaring af fortidsminder i afsnittet ”Hvem er myndighed”.\nÆndringer i forhold til omfanget af udlagte interesseområder besluttet på mødet den 25. maj 2021\nPå udvalgsmødet den 27. april 2021 drøftede udvalget muligheden for at ændre i grundlaget for udlæg af interesseområder. Baggrunden herfor er, at der hidtil kun er blevet udlagt ca. 1/3 af de udlagte interesseområder til graveområder efter kortlægning for råstoffer og afvejning i forhold til andre arealinteresser. Herudover har det været tidsmæssigt uafklaret, hvornår der kunne forventes en frigivelse af disse områder til andre formål, der vil kunne hindre råstofudnyttelse.\nRegionen har i Råstofplan 2016/2020 forpligtet sig til, at de interesseområder, der udpeges i forbindelse med en revision af råstofplanen, så vidt muligt skal afklares inden næste revision af råstofplanen. Det betyder, at det vil være tilstrækkeligt at udpege interesseområder, der kan erstatte de ressourcer, der forventes indvundet i regionen i den kommende 4-års periode, og at administrationen vil gennemføre detailkortlægning i disse inden for planperioden. På den måde begrænses perioden med usikkerhed, som naboer til de udpegede interesseområder skal leve med.\nDet vurderes desuden, at kortlægningen forud for udpegningen af interesseområder kan gøres mere dybtgående. Datagrundlaget og de teknologiske tolkningsmuligheder forbedres, hvormed sikkerheden øges for, at de interesseområder, der udpeges fremadrettet, indeholder råstofressourcer af erhvervsmæssig interesse.\nEn yderligere ændring i grundlaget for udpegning af interesseområder er, at i områder, hvor der er en større grad af usikkerhed grundet modsatrettede arealinteresser, kan regionen vælge helt at springe udpegningen som interesseområde over og gå direkte til undersøgelse af muligheden for at udlægge et graveområde. På den måde begrænses mængden af borgere, der unødigt skal leve med usikkerhed om, hvorvidt der kommer et graveområde i deres nærområde. Usikkerheden fastlægges som en funktion af sikkerhed for, at der er en råstofressource og væsentligheden af øvrige arealinteresser. Det er et krav i råstofloven, at regionerne udpeger interesseområder med henblik på sikring af den fremtidige råstofplanlægning, men der er ikke specifikke krav til omfanget af udpegning af interesseområder. Det skal bemærkes, at de områder, der eventuelt forkastes, ikke reserveres til råstofindvinding. Dette vil få den konsekvens, at en ændret arealanvendelse kan være til hinder for, at en mulig råstofressource senere kan udnyttes.\nI den fremlagte råstofplan inddrager regionen elementer af den ændrede praksis således, at de områder/arealer, hvor der er flest modsatrettede arealinteresser, der medfører usikkerhed om en efterfølgende udpegning til graveområde, forkastes som nye interesseområder. Idet de nye interesseområder udlægges i overensstemmelse med den hidtidige praksis, er der stadig behov for at tage forbehold for usikkerheder i udpegningen; særligt i forhold til ressourcens størrelse og placering. Der er derfor i den aktuelle plan behov for en robusthed i udlæggene af interesseområder, således at den fremtidige planlægning sikres, hvilket betyder, at en anslået ressourcemængde på omkring 10 mio. m3 er en god sigtelinje. I bilag 2 kan ses en gennemgang af interesseområderne og de miljøforhold, der gør sig gældende inden for hvert område samt et meget overordnet bud på råstofressourcen inden for de udlagte interesseområder.\nPå baggrund af ovenstående foretages følgende ændringer:\nBregnerød forkastes som nyt interesseområde\nAmager Huse reduceres med 1/3\nFor begge disse områder gælder det, at der er en række modsatrettede arealinteresser, der gør det usikkert, om der kan udpeges et graveområde. For Bregnerød er sikkerheden for, at der er en tilgængelig råstofressource desuden lavere end for en række af de øvrige interesseområder. Se nedenfor under "Interesseområder" for opgørelse af arealer og antal af interesseområder.\nAt arealerne forkastes i den aktuelle Råstofplan 2016/2020 betyder ikke, at der ikke i forbindelse med senere råstofplanlægning kan blive stillet konkrete forslag om nye graveområder, hvor der vil ske en afvejning efter § 3 i råstofloven af en eventuel råstofressource op imod de øvrige arealinteresser.\nIndholdet i Råstofplan 2016/2020\nRåstofplan 2016/2020 har som målsætning at sikre forsyningen af råstoffer i hovedstadsregionen under hensyntagen til natur og miljø. Grundet de geologiske forhold er regionens råstofressource primært bestående af de finere fraktioner. Der er i Region Hovedstaden en mangel på grovere fraktioner som grus og sten. Det betyder, at kun ca. 35 % af råstofforbruget dækkes af råstoffer, som produceres i regionen (landbaseret indvinding, genanvendte materialer samt tilførsel fra havet), mens resten importeres fra udlandet og de øvrige regioner; i overvejende grad fra Region Sjælland (min 50 % af forbruget).\nI den fremlagte råstofplan er der udlagt i alt 29 graveområder med et samlet areal på 1246,7 ha. Heraf er 11 nye graveområder, 18 er overført fra Råstofplan 2012, og af disse er der foretaget udvidelse af 4 graveområder. I Råstofplan 2012 var der til sammenligning 33 graveområder med et samlet areal på 1492,1 ha. Det samlede arealudlæg er dermed reduceret med 245,4 ha. I bilag 9 er der en oversigt over de udlagte graveområder fordelt på kommuner og med angivelse af den forventede ressource fordelt på fraktioner. Som det fremgår af ressourceopgørelsen, svarer ressourcen udlagt i råstofplanen til det forventede forbrug i den 12-årige planperiode.\nMulige konsekvenser af en beslutning om ikke at udlægge et eller flere af de nye graveområder\nDe samfundsmæssige hensyn, der finder anvendelse i forbindelse med administrationen af råstofloven, er udtømmende opregnet i råstoflovens § 3 (råstofressourcer, erhverv, miljø- og naturparametre m.v.).\nDe nye graveområder er udlagt på baggrund af en samlet afvejning efter § 3 i råstofloven, hvor råstofressourcen er vejet op imod øvrige arealinteresser. I afvejningen er arealinteresserne som f.eks. landskab, hensynet til naboer, grundvandshensyn osv. vurderet ud fra en ensartet væsentlighedsvurdering på tværs af områderne.\nEn beslutning om ikke at udpege et eller flere graveområde skal ske på baggrund af en afvejning af de interesser, der fremgår af bestemmelsen, og skal kunne begrundes ud fra konkrete og saglige vurderinger. Beslutningen skal også ske med udgangspunkt i det forvaltningsretlige ligebehandlingsprincip, dvs. at der skal kunne redegøres for, hvorfor det konkrete graveområde ikke udpeges i modsætning til andre, sammenlignelige udpegede graveområder. En beslutning om ikke at udlægge et eller flere konkrete graveområder vil derfor kræve en fornyet vurdering af de øvrige nye graveområder i overensstemmelse med ligebehandlingsprincippet.\nDer foreligger på nuværende tidspunkt ikke andre, undersøgte mulige graveområder, som kan inddrages i det nuværende udkast til råstofplan. Regionen vil derfor ikke kunne opfylde lovens krav om, at der skal planlægges med råstofressourcer for en 12-årig planperiode (se nedenfor i afsnittet ressourceopgørelse).\nEn beslutning om ikke at udlægge et eller flere af de nye graveområder vil således forudsætte, at der gennemføres en fornyet planproces, der indbefatter yderligere kortlægning af mulige råstofressourcer, samt efterfølgende miljøvurdering, hvilket forventeligt kan udsætte en planvedtagelse med halvandet år.\nDet er endvidere administrationens foreløbige vurdering, at en beslutning om ikke at udlægge et eller flere konkrete graveområde kan betragtes som en væsentlig ændring i forslaget til råstofplanen, som Miljøministeren ifølge råstofloven skal have lejlighed til at udtale sig om inden endelig vedtagelse af råstofplanen. Spørgsmålet om, hvorvidt det er en væsentlig ændring i forslaget til råstofplanen, vil endvidere kunne påklages til Miljø- og Fødevareklagenævnet. Klageberettiget efter loven er både borgere, erhvervet, andre offentlige myndigheder og foreninger.\nRessourceopgørelse og ressourcefremskrivning\nDen estimerede råstofressource i Råstofplan 2016/2020\nDen estimerede ressource i de graveområder, der videreføres fra Råstofplan 2012, er på 50,34 mio. m3, og ressourcen i de nye graveområder, og udvidelserne af de eksisterende graveområder, er på 27,82 mio. m3. Samlet set er den estimerede råstofressource 78,16 mio. m3. Fordelingen af råstofressourcen på fraktionerne er estimeret til:\nSten/Grus (>2mm): 21,80 mio. m3\nGroft sand (0,6 -2,0 mm): 11,94 mio. m3\nMellem sand (0,2 - 0,6mm): 44,46 mio. m3\nDerudover er det samlede bidrag fra genbrugsmaterialer og havindvinding i 12-års perioden på sten/grus: 12,9 mio. m3 og sand: 5,6 mio. m3. Der er et underskud i Råstofplan 2016/2020 på sten/grus-fraktionen på 6,1 mio. m3, svarende til ca. 1,8 års forbrug, og et overskud på sandfraktionen på 6,2 mio. m3, svarende til ca. 1,4 års forbrug.\nDet samlede behov for råstoffer i Region Hovedstaden i perioden 2020-2032 er estimeret til 96,6 mio. m3. Ressourceopgørelsen for Region Hovedstaden i planperioden 2020-2032 er estimeret til 96,76 mio m3. Samlet set viser det, at Råstofplan 2016/2020 er i balance.\nKrav om 12 års forsyningshorisont\nSåfremt råstofplanen vedtages uden en tilstrækkelig råstofressource, vil det efter administrationens vurdering udgøre en retlig mangel, som ved en klage til Miljø- og Fødevareklagenævnet forventeligt vil medføre, at vedtagelsen ophæves, og at planen hjemvises til fornyet behandling i regionen. Klageberettiget efter loven er både borgere, erhvervet, andre offentlige myndigheder og foreninger.\nYderligere inddragelse af sekundære råstoffer i ressourceopgørelsen\nI ressourceopgørelsen er der indregnet bidragene fra sekundære råstoffer samt fra havindvinding. Bidragene er beregnet som gennemsnittet af årene 14-18, som angivet hos Danmarks Statistik vedrørende havmaterialer, og Miljøstyrelsens affaldsstatistik hvad angår sekundære råstoffer. Det er administrationens vurdering, at der på nuværende tidspunkt ikke er et fagligt grundlag for at sætte mere konkrete tal på udviklingen i anvendelsen af sekundære råstoffer.\nEn ændring af ressourceopgørelsen vil, såfremt det besluttes, nødvendiggøre en tilretning af råstofplanudkastet og miljørapporten og deraf følgende fornyet høringsproces, hvilket forventeligt vil udsætte planens vedtagelse med minimum et halvt år. Spørgsmålet om ressourceopgørelse kan påklages som et retligt spørgsmål, herunder om opgørelsen er sket på grundlag af saglige kriterier. Der foreligger formodentligt ikke praksis fra klagenævnet herom.\nMed den ovenfor beskrevne inddragelse af elementer fra den ændrede praksis, bliver der i Råstofplan 2016/2020 udlagt i alt 13 interesseområder, heraf 8 nye, med et samlet areal på 650,9 ha. Dette kan holdes op imod, at der i den oprindelige Råstofplan 2016 blev udlagt i alt 18 interesseområder, hvoraf 11 var nye, med et samlet areal på 1790,2 ha. I Råstofplan 2012 blev der udlagt 13 nye interesseområder med et samlet areal på 946 ha. I bilag 2 ses, som tidligere nævnt, en oversigt over interesseområderne i Råstofplan 2016/2020.\nI Råstofplan 2016/2020 er der i alt 17 retningslinjer. Det er en væsentlig forøgelse i forhold til Råstofplan 2012, der indeholdt 8 retningslinjer. Baggrunden for det øgede antal ændringslinjer er, at der i Råstofplan 2016/2020 er øget fokus på at sikre hensyn til nære naboer og lokalsamfund, efterhånden som de udlagte graveområder og råstofindvindingen rykker nærmere på beboede områder. Derfor er der udarbejdet en række retningslinjer, der i endnu højere grad end tidligere skal sikre, at gener som støj og støv for de omkringliggende ejendomme reduceres.\nHerudover er der på baggrund af fornyet viden også udarbejdet nye retningslinjer for efterbehandling, der dels skal øge beskyttelsen af grundvandet, men også sikre bedre tilpasning til landskabelige værdier i det omkringliggende område af det efterbehandlede areal\nRegionsrådet ønsker at videreføre idéen om, at der i Region Hovedstaden er grund til at have særlig fokus på udvalgte miljøområder i forbindelse med det videre arbejde med administration af råstofloven og udviklingstiltag i den kommende planperiode.\nUdnyttelsen af råstofforekomster skal ske som led i en bæredygtig udvikling, og de enkelte råstofforekomster bør derfor så vidt muligt udnyttes fuldt ud. Region Hovedstaden har fokus på, at udnyttelsen sker på en sådan måde, at der er mindst mulig risiko for forurening af grundvandsressourcen.\nSamspil med andre arealinteresser og efterbehandling\nDer er i de senere år kommet en større bevidsthed om, at arealressourcen er under pres, ikke mindst i hovedstadsregionen. Region Hovedstaden vil derfor sætte fokus på, at der søges løsninger, der sikrer større samspil mellem de forskellige arealinteresser i forbindelse med den fremtidige råstofplanlægning. Regionen behandler under fokusområdet tre emner: Byudvikling, skovrejsning og etablering af nye naturområder/rekreative arealer. Regionen vurderer, at der inden for disse områder umiddelbart er et potentiale for planlægningsmæssige gevinster ved samtænkning af forskellige arealanvendelser efter endt råstofindvinding.\nEfter Region Hovedstadens opfattelse er det vigtigt, at der i højere grad lægges vægt på ikke at opfatte eksempelvis nedbrydningsprodukter fra byggebranchen som affald, men som sekundære råstoffer til substitution af de primære råstoffer, der kommer fra råstofgravene. Regionen vil have fokus på, at der kan ske en afkobling af forbruget af råstoffer fra den økonomiske vækst i samfundet, hvilket vil være tegn på indfasning af en mere cirkulær økonomi. Det vil betyde, at udviklingen i regionen vil bevæge sig i en mere bæredygtig retning.\nPresset på råstofressourcerne er et nationalt anliggende, der kalder på nationale løsninger. Derfor samarbejder regionerne om, at der skal udarbejdes en national råstofstrategi. På nuværende tidspunkt ses der ikke tilstrækkeligt på råstofressourcerne på tværs af regionerne, på tværs af hav- og landforekomsterne eller på tværs af de enkelte råstofkvaliteter. I en national strategi bør råstofressourcerne i hav og på land indgå i et samlet nationalt råstofregnskab, og der skal foretages en samlet miljøvurdering for den miljømæssigt mest forsvarlige udnyttelse af de samlede ressourcer. I en national råstofstrategi skal en udvikling hen imod en cirkulær råstoføkonomi understøttes.\nFor Region Hovedstaden er det afgørende, at der bliver udarbejdet en national råstofstrategi, idet regionen har særlige forsyningsmæssige problemstillinger grundet manglen på råstoffer af høj kvalitet inden for regionens grænser og i det store pres, der er på arealressourcen i regionen, affødt af den højeste befolkningstæthed i landet.\nI forbindelse med de politiske drøftelser i Region Hovedstaden og drøftelserne i regi af Danske Regioner er det blevet tydeligt, at hvis regionerne reelt skal have mulighed for at tage et samlet ansvar for råstofindvindingen på land, kræver det, at råstofloven ændres, således at det rigide krav om, at alle regioner skal udlægge råstoffer til regionens eget behov i 12 år fjernes, så regionerne i meget højere grad kan koordinere på tværs af regionsgrænserne. En lovændring kunne sikre en formel planlagt koordination på tværs i stedet for den nuværende lidt vage formulering om koordinering i den gældende råstoflov.\nRegionsrådet støtter således op om Danske Regioners nyligt fremlagte råstofudspil, der understreger behovet for en samlet strategi for udnyttelsen af råstoffer på land og i havet. Strategien skal også sikre en bedre udnyttelse af råstofferne i byggeri og anlægsarbejde samt styrke indsatsen for at genanvende råstoffer. Dette er væsentligt for at kunne reducere arealudlægget til råstoffer i de kommende år.\nAfgørelsen om vedtagelse af råstofplanen og tilhørende miljørapport kan, for så vidt angår retlige spørgsmål, påklages til Miljø- og Fødevareklagenævnet. Dette betyder, at der alene kan klages over, hvorvidt regionen har fulgt reglerne. Derimod kan der ikke klages over udfaldet af regionens faglige vurdering. Det betyder, at klagenævnet kun i særlige tilfælde, hvor der er sket åbenlyse fejl i den faglige vurdering, eller hvor denne er helt fraværende, vil behandle klager, der omhandler dette.\nVed tiltrædelse af indstillingen foretager regionsrådet arealreservationer i det åbne land, der muliggør fremtidig indvinding af råstoffer og forhindrer andre arealanvendelser, der kan være til hinder for råstofindvinding.\nSåfremt regionsrådet vedtager Råstofplan 2016/2020, påbegyndes en periode på 4 uger, hvor råstofplanens og miljørapportens retlige forhold kan påklages til Miljø- og Fødevareklagenævnet. Dette betyder, at der alene kan klages over, hvorvidt regionen har fulgt reglerne. Derimod kan der ikke klages over udfaldet af regionens faglige vurdering. En eventuel klage har opsættende virkning på planens ikrafttrædelse, medmindre Miljø- og Fødevareklagenævnet bestemmer andet. Planen gælder for perioden 2016 - 2032, og skal evalueres af regionsrådet hvert 4. år.\nSåfremt råstofplanen vedtages uden en tilstrækkelig råstofressource, vil det efter administrationens bedste vurdering udgøre en retlig mangel, som ved en klage til Miljø- og Fødevareklagenævnet forventeligt vil medføre, at vedtagelsen ophæves, og at planen hjemvises til fornyet behandling i regionen. Klageberettiget efter loven er både borgere, erhvervet, andre offentlige myndigheder og foreninger.\nAdministrationen bemærker i den forbindelse, at nævnets prøvelse er en retlig prøvelse, dvs. at nævnet efterprøver, om 12-års råstofressourcekravet er opfyldt, om procedureregler er overholdt, og om regionens udpegning af graveområder er foretaget på grundlag af konkrete og saglige vurderinger, mens nævnet ikke efterprøver, om det er rimeligt eller hensigtsmæssigt, at et graveområde udpeges eller ej.\nDet er endvidere administrationens vurdering, at en beslutning om ikke at udlægge et eller flere konkrete graveområde kan betragtes som en væsentlig ændring i forslaget til råstofplanen, som Miljøministeren ifølge råstofloven skal have lejlighed til at udtale sig om inden endelig vedtagelse af råstofplanen. Spørgsmålet om, hvorvidt det er en væsentlig ændring i forslaget til råstofplanen, vil ved planens endelige vedtagelse kunne påklages til Miljø- og Fødevareklagenævnet.\nSåfremt regionsrådet ikke vedtager udkast til Råstofplan 2016/2020 den 22. juni 2021, vil en fornyet planproces forventeligt udsætte en ny planvedtagelse med op til halvandet år.\nEn manglende opfyldelse af kravet om, at der skal planlægges for råstofressourcer til 12 års forbrug i regionen, kan potentielt få Ankestyrelsen til at rejse en sag og gøre gældende, at regionsrådet ikke opfylder sine forpligtelser efter råstofloven. Ankestyrelsens mest anvendte reaktion er i den forbindelse en vejledende udtalelse, hvoraf det fremgår, at et regionsråd har tilsidesat lovgivningen. Hvis regionen derefter ikke efterlever styrelsens udtalelse, kan tilsynet anlægge en retssag ved domstolene. Hvorvidt tilsynet også vil kunne gøre brug af mulige sanktioner, kan administrationen på det foreliggende grundlag ikke vurdere. Administrationen er ikke bekendt med, at der er praksis fra Ankestyrelsen vedrørende manglende efterlevelse af kravet om at planlægge for en 12-årig råstofressourceperiode.\nHvis Råstofplan 2016/2020 vedtages af regionsrådet, offentliggøres afgørelsen på regionens hjemmeside. Afgørelsen sendes til berørte myndigheder og parter. Der udsendes desuden en pressemeddelelse om vedtagelse af Råstofplan 2016/2020.\nSagen forelægges miljø- og klimaudvalget den 11. juni 2021, forretningsudvalget den 15. juni 2021 og regionsrådet den 22. juni 2021.\nKonstitueret centerdirektør Mads Monrad Hansen / Carsten Bagge Jensen / Mette Hald Simonsen\nBilag 1: Bilag 1 - Endeligt udkast til Råstofplan 2016/2020\nBilag 2: Bilag 2 - Interesseområdevurdering\nBilag 3: Bilag 3 - Notat vedr. ændringsforslag fra B-F-V vedr. vedtagelse af Råstofplan 2016/2020\nBilag 4: Bilag 4 - Notat vedr. beregning af udvikling af genanvendelse i m3 fra 2013-2019\nBilag 5: Bilag 5 - Planprocessen for Råstofplan 2016-2020\nBilag 6: Bilag 6 - Høringsnotat for høring af forslag til Råstofplan 2016-2020\nBilag 7: Lukket bilag.\nBilag 8: Bilag 8 - Statens kommentarer og gennemførte ændringer\nBilag 9: Bilag 9 - Oversigt over graveområder\n1. Meddelelser - MKU Årsplan 2021\nBilag 1: MKU Årsplan 2021\nPubliceringsdato: 14-06-2021 20:06


Dårligt arbejdsmiljø koster kassen : Nyheder om retail og detailhandel - Udvikling og tendenser om butik og detail\nTorsdag den 4 juni 2015 kl. 15:20 af: Lise Møller Schilder\nDet er rigtig dyrt, når medarbejderne sygemelder sig. Og det er en udgift, som ikke altid regnes med i det store regnskab.\nEt emne, der ikke er blevet snakket meget om i valgkampen, er udgifterne til syge medarbejdere, og hvordan de kan reduceres. Det mener de faglige organisationer LO og FTF. De har sammen regnet på, hvor meget det koster staten hvert år, når medarbejder med stress eller fysiske sygdomme må blive hjemme i sengen.\n- I dag koster dårligt arbejdsmiljø samfundet 60-80 mia. kr. om året i bl.a. sygedagpenge og tabt arbejdsfortjeneste, skriver de to organisationer i et fælles udspil.\nDe bygger deres regnestykke på forskellige internationale undersøgelser, der viser, at et land mister mellem to og fire procent af bruttonationalproduktet (BNP) på dårligt arbejdsmiljø. Det gælder både arbejdsmiljø, der relaterer sig til fysiske og psykiske skader.\n- Den internationale arbejdsorganisation ILO har vurderet, at udgifterne til dårligt arbejdsmiljø ligger på to til fire procent af BNP. Endelig peger en europæisk undersøgelse tilsvarende på udgifter på mellem 2,6 og 3,8 procent af BNP, skriver LO og FTF.\n370.000 er stressede\nTallene udkommer samtidig med en anden undersøgelse, som LO og FTF har lavet på baggrund af beregninger fra Det Nationale Forskningscenter for Arbejdsmiljø (NFA) samt tal fra Danmarks Statistik. Undersøgelsen viser, at 370.000 lønmodtagere er stressede.\n- Det er meget alvorligt, når 370.000 lønmodtagere er stressede. Politikerne må gøre deres for at sikre rammerne for godt arbejdsmiljø på arbejdspladserne, blandt andet ved at sikre, at ledere uddannes i at håndtere stress og dårligt psykisk arbejdsmiljø, siger formand for FTF Bente Sorgenfrey.\n- Hvis vi vil opnå de andre politiske mål om at skabe flere arbejdspladser og bedre velfærd, er vi nødt til også at sikre, at man ikke bliver syg af at arbejde, uddyber hun.\nForslaget om at uddanne ledere i at håndtere dårligt arbejdsmiljø er et af fire forslag, som organisationerne har fremsat i valgkampen. Et andet forslag er at belønne arbejdspladser med godt arbejdsmiljø og straffe arbejdspladser med et dårligt miljø. Som tredjeforslag vil FTF og LO gerne have oprettet et rådgivningssystem, som arbejdspladser kan få hjælp fra. Og sidst men ikke mindst, ønsker de et mere synligt og effektivt arbejdstilsyn.\nLÆS OGSÅ: Skal vi kun arbejde 30 timer om ugen?\nNye tal kickstarter job-timisme for HK's medlemmer


Pigen der legede med ilden - Forlaget Modtryk\nStieg Larsson / Pigen der legede med ilden\nSamtidig har Mikael Blomkvist, ansvarshavende redaktør på Millennium, fået fi ngre i en varm nyhed. Journalisten Dag Svensson og hans kæreste, forskeren Mia Bergman, har fundet afslørende oplysninger om en omfattende sexhandel mellem Østeuropa og Sverige, og mange af dem, der er involveret i trafficking-historien, 0har betydningsfulde stillinger i samfundet.\nHændelser i Lisbeth Salanders mørke fortid stikker hovedet frem, og da Dag og Mia bliver brutalt myrdet, rettes i mistanken mod Lisbeth. Hun bestemmer sig til én gang for alle at gøre op med fortiden og straffe dem, der har fortjent det.\nMikael Blomkvists og Lisbeth Salanders veje krydses endnu\nPIGEN DER LEGEDE MED ILDEN er andet bind i Millennium-serien om Lisbeth Salander og Mikael Blomkvist, et enestående nyt makkerpar i skandinavisk kriminallitteratur. Første bind, MÆND DER HADER KVINDER, blev en stor succes og fik i maj 2006 Glasnøglen for Nordens bedste kriminalroman.\nPlottet er så åndeløst, så sindsoprivende og så hjertegribende, at man bare står og stamper i gulvet, når man når frem til sidste side.\nDet går altså ud over nattesøvnen. De 605 sider er ikke en for meget. Det er uhyggelig troværdigt, det er fabelagtigt, det er fremragende. Tilbage er blot at skrive: Læs den.\nSå intens, at det gør ondt i både hjerte, hjerne og øjne.\nStieg Larssons anden krimi leverer varen i dén grad. Lisbeth Salander indskriver sig i krimiens kongerække fra Sherlock Holmes til sin landsmand Jan Guillous helt Hamilton. Lisbeth Salander er af en kaliber, kun de bedste krimi-figurer gøres af.\nAndre udgivelser af Stieg Larsson\n· Mænd der hader kvinder\n· Pigen der legede med ilden\n· Luftkastellet der blev sprængt\n Millennium-serien - Lydbog-download\n Millennium-serien - e-bog\n Mænd der hader kvinder\nSpændingsbog, Pocket, 2011\n En anden side af Stieg Larsson\nArtikler og andre tekster, Hæftet, 2011\n Millennium-serien - hardback\n Millennium-serien - paperback\n Millennium-serien - mp3-lydbog på cd


VVS-rådgiver - Kuben Management A/S | Effektiv Rekruttering\nHar du nogle kilometer i benene som VVS-rådgiver og ambition om at arbejde med teknisk bygherrerådgivning? Så er du måske den, vi søger.\nKuben Management er en af byggebranchens førende rådgivere, og hvert år bidrager virksomheden til virkeliggørelsen af et stort antal byggesager – fra nybyggerier og renoveringer til driftsoptimering. Projekternes samlede anlægssum løber i de gode år op i tæt på 10 milliarder danske kroner. Kunderne tæller bl.a. boligorganisationer, kommuner, regioner, erhverv og industri.\nVirksomheden er et datterselskab i NRGi’s rådgivningsdivision med afdelinger i Aarhus, København, Kolding og Aalborg og består af ca. 140 medarbejdere.\nKuben Management er drevet af engagement og ønsker at gøre en forskel for kunderne såvel som for samfundet ved at bidrage til at skabe holdbare og bæredygtige løsninger, hvor mennesker kan trives og lykkes. Det har du mulighed for at blive en del af, for der er nu en stilling ledig som VVS-rådgiver til forretningsområdet ”Bæredygtighed og Byggeri”, der er beliggende på Københavns-kontoret, som består af ca. 80 medarbejdere.\nDu vil referere til forretningschefen for Bæredygtighed & Byggeri og primært have arbejdssted i København. Der kan dog forekomme arbejdsopgaver i begrænset omfang i andre dele af landet.\nTeknisk bygherrerådgivning er i Kuben Managements fortolkning det, der ligger i spændingsfeltet mellem projektering og bygherrerådgivning. Virksomheden er således både teknisk rådgiver og projekterende i nogle opgaver, mens den i andre tilfælde får hjælp til dette af andre rådgivere og i stedet varetager bygherrerådgivningen.\nNår du skal fylde rollen ud som VVS-rådgiver kommer du til at arbejde selvstændigt med et eller flere projekter, hvor du skal sikre fremdrift og følge op på, at de indgåede aftaler overholdes.\nDu får brug for din solide erfaring fra opgaver med projektering af varmeanlæg, vand- og afløbsinstallationer og mindre ventilationsanlæg, samt din erfaring med at udføre fagtilsyn og foretage varmetabsberegninger, når du skal stå på mål for din rådgivning både overfor dit specialistteam i baglandet og overfor bygherren.\nDu får med andre ord brug for dit stærke faglige fundament og dine formidlingsevner når du skaber løsninger i byggeprojekter sammen med kunderne (bygherrerne). Herigennem er du med til at sikre kvaliteten i gennemførelsen af Kuben Managements kunders byggerier.\nDu er en dygtig rådgiver, som indgår ansvarligt og engageret i tværfaglige samarbejder, hvor bæredygtighed er en naturlig del af virksomhedens hverdag og projekter. Du kan arbejde selvstændigt, og trives med at have ansvaret for at eksekvere det gode projekt.\nSom person er du en holdspiller og god til at knytte og vedligeholde kontakter. Og du lægger selvfølgelig vægt på, at kvaliteten af dit arbejde er i orden, herunder også at dine kommunikative kompetencer, både skriftligt og mundtligt, er gode og professionelle.\nEr uddannet VVS-ingeniør, bygningskonstruktør, maskinmester eller lign.\nHar solid erfaring med projektering, byggestyring og projektledelse inden for dit fagfelt\nHar minimum 5-6 års erfaring (f.eks. fra en projekteringsafdeling i et rådgivende ingeniørfirma)\nHar gode kommunikationsevner i dansk, både mundtligt og skriftligt.\nIndgår ubesværet i samarbejde på tværs af organisationen og med eksterne samarbejdspartnere.\nKuben Management tilbyder\nSom kollega i Kuben Management får du mulighed for at udvikle dig i professionelle rammer. Du bliver en del af et fællesskab, der er præget af høj faglighed, engagement og stor samarbejdsvilje. Her er både arkitekter, ingeniører, sociologer, økonomer, maskinmestre og bygningskonstruktører. Alle er engagerede, kompetente og humoristiske teamplayers, som begejstres let af egne og kollegers succeser, og dem er der heldigvis er en del af.\nOmgangstonen er uformel og virksomheden har høj værdi på ærlighed, etik, trivsel og godt kollegaskab. Projekterne er varierende i størrelse, kompleksitet og varighed, og der kan altid findes et projekt, som du, afhængig af din erfaring, kan være projektleder for.\nVil du vide mere om Kuben Management, finder du virksomhedens hjemmeside her: https://kubenman.dk/